text:
AZV ta informa riba resultado di destaho publico
Entrante 1 di juli 2013 AZV tin proveedor nobo pa loke ta e medionan auxiliar pa diabetico y materialnan di incontinencia
ORANJESTAD (AAN): Aña pasa AZV a planifica pa tene dos destaho publico; uno pa medionan auxiliar pa diabetico dependiente di insulina y uno pa e materialnan di incontinencia. A duna tur interesado e oportunidad pa participa na e destahonan publico aki.
Manera custumber e trayecto ta consisti di un prome fase den unda e participantenan (proveedornan actual of nobo) por a registra nan mes como candidato.
Despues a selecta e candidatonan a base di algun exigencia, entre otro cantidad di luga di distribucion, experiencia cu sector di salud di Aruba, calidad y conocemento di material, conocemento di e malesa, miho servicio, miho prijs. Pa e destaho publico di e medionan auxiliar pa diabetico dependiente di insulina a registra 7 participante y pa e destaho publico pa materialnan di incontinencia a registra 10 participante.
Mientrastanto e destaho publico a keda finalisa. Entrante 1 di juli 2013 tin un proveedor nobo pa loke ta e medionan auxiliar pa diabetico dependiente di insulina y pa e materialnan di incontinencia.
Servicio pa diabetico
Segun un analisis cu AZV a haci ta mustra cu hopi diabetico cu ta haci uzo di insulina sea no tin nan condicion bou control of tin falta di informacion con nan mester maneha nan condicion. Consecuentemente dentro di e servicio na e diabeticonan dependiente di insulina ta introduci un servicio y guia mas amplio pa e grupo di 1500 persona aki.
E proveedor di e medionan auxiliar pa diabetico dependiente di insulina ta Botica di Servicio. Un carta lo sali dentro di poco pa informa tur asegurado diabetico dependiente di insulina tocante esaki.
Incontinencia
Pa loke ta e aseguradonan cu ta sufri di incontinencia AZV awor a percura cu e proveedor nobo no solamente ta encarga cu e cumpramento y otorgamento di e material pero tambe ta introduci un servicio di “intake” den cual e asegurado lo ricibi mas informacion tocante su condicion y tocante e tipo di materialnan di incontinencia cu tin.
E grupo aki ta consisti di 1853 persona. Si compara e cifra aki cu e cifranan di aña 2009 te cu aña 2012 por wak cu e crecemento tabata di casi 34%. Pa loke ta e materialnan di incontinencia e proveedor nobo ta Visser Trading NV.
Manera ta custumber den situacion di cambio, semper tin un fase transitorio unda cu e “supply” bieu ta wordo caba pa despues cuminsa provee cu e “supply” nobo. Actualmente ta den e proceso aki, ta duna e actual proveedornan e oportunidad pa entrega y caba gradualmente tur material y pa despues e proveedor nobo tuma over.
Entre tanto tur dunador di cuido lo ricibi nan carta di informacion. Tambe cada asegurado cu ta haci uzo di materialnan di incontinencia y cu tin un autorisacion di AZV (e asina yama “machtiging”) lo ricibi un carta unda ta informa nan kico ta bay tuma luga.


c: text/html

text:
Armada colombiano a rescata dos homber hulandes den lama Caribe
ORANJESTAD (AAN): Informenan cu nos a haya for di Colombia ta indica cu Armada Colombiano a rescata dos homber di nacionalidad hulandes cu lo a haya problema riba lama Caribe ora cu nan tabata na caminda pa Aruba.
TeDen un un comunicado di prensa, Armada di Colombia a señala cu e dos hombernan a wordo rescata den un area di e Parque Nacional Natural Tayrona, den Caribe, ora cu e boto “Ms Utopia”, cu bandera hulandes, a sufri problemanan mecanico.
E boto casi lo a zink debi na e condicion climatico dificil den e region. Despues di a ricibi un yamada di auxilio, e estacion di Guardacosta di Santa Marta (noord), a dispone e operacion cu a permiti localiza e naufragonan, kende a haya atencion medica.
E boto daña a ser hiba na un tayer di e Armada Nacional, na unda a ser drecha y entrega bek na su doñonan, kendenan lo dicidi ki ora nan lo bay bek na nan destino final.
No ta conoci e nomber di e dos personanan aki y si nan ta personanan cu ta biba na Aruba.

robotstxt: allowed

filter: keep


text:
SKOA a haci su investigacion y a tuma e medidanan necesario
Josette Daal di SKOA a señala relaciona cu caso di abuso na Madiki:
ORANJESTAD (AAN): Ayera dilanti di SKOA tabata tin un accion di firma organiza pa Fundacion contra Abuso di Mucha esaki relaciona cu e caso di abuso cu lo a sosode na un school na Madiki.
DIARIO a logra combersa cu Josette Daal, Director di SKOA ya cu e fundacion ta exigiendo claridad riba loke a sosode na e school aki. Señora Daal a manifesta cu e asunto aki di claridad ta hopi delicado. A señala cu hende tambe mester di privacidad y por ta tin e pensamento cu e meneer aki, esta e docente, no merece su privacidad, pero e meneer aki tin famia.
A manifesta cu e no ta pidi pa perdona e persona aki, pero e ta pidi pa evita e sensacion cu tin rond di dje. A agrega cu e no ta descarta cu e meneer ta fout y a bisa cu pesey SKOA a tuma su medidanan.
Josette Daal a laga sa cu den un comunicado di prensa nan a indica cu SKOA a tuma su medidanan necesario. A bisa cu SKOA a haci un investigacion y a base di esaki SKOA a tuma medidanan.
Banda di esaki a señala cu SKOA a atende cu e alumno di e school pa e haya e guia profesional pa e situacion delicado aki.
Riba e pregunta si e docente en cuestion por bay traha na un otro fundacion, a declara cu esey ta algo cu e no por duna contesta riba dje. A indica si cu e persona concerni no ta traha bao di SKOA mas.
SKOA tin un procedura pa ora cosnan asina sosode. A laga sa cu ora un maestro di school no cumpli cu su reglanan di trabao, e prome cos cu su doño di trabao ta haci ta suspende y ta haci un investigacion. A base di e investigacion ta tuma e medidanan, a señala.
A enfatiza cu SKOA a haci su investigacion y a tuma e medidanan necesario. Banda di esaki a aclarea cu un maestro di school no tin un licencia pa duna les. Loke e tin ta un diploma y a base di esaki ta dune e autorizacion pa para dilanti di un klas.
Si e meneer aki ta bay traha awor na un otro school, esey ta algo fuera di nan alcance, a bisa. E persona aki no ta traha pa SKOA mas. Si den un caso asina, e persona concerni ta bay solicita na un otro fundacion, ta keda na e otro fundacion si ta tuma e persona na trabao si of no.


text:
St. Paulus School a topa contra di Commandeur Pieter Boer den Softball Escolar
ORANJESTAD (AAN)— Diario Deportivo tabata presente na veld di baseball di Noord Cura Cabai na unda cu den e continuacion di e programa di Deporte Escolar di IDEFRE den Softball Mucha muher, a tuma lugar e di dos fecha di encuentro di scolnan basico di pariba di brug. St. Paulus School a topa e biaha aki contra di alumnonan di Commandeur Pieter Boer School, y por bisa cu e wega aki tabata basta preta pa ambos equipo for di inicio di e wega. Nos ta spera di por haya for di IDEFRE e resultadonan oficial pa asina nos por ofrece nos lesadornan esaki.
Ariba e imagennan por aprecia e momentonan cu e dos equiponan aki tabata enfrenta otro. Tambe nos kier a recorda na un y tur cu e weganan aki lo continua e dianan 2, 3 y 4 di Februari proximo, tur wega cuminsando for di 3’or di atardi y ariba e veldnan di Noord Cura Cabai y Aruba Jrs pa e scolnan basico pabao di brug.


text:
“Tres strike y bo ta out” ta e maneho nobo di Ministerio Publico encuanto dumpnan ilegal
Parlamentario Donny Rasmijn di AVP:
ORANJESTAD (AAN); Despues cu pa decadanan largo Gobierno a accepta e dumpnan ilegal, diaranzon atardi Ministerio Publico a presenta nan maneho pa enforsa nos leynan manera Hinderverordening, Algemene Politieverordening (APV) y Wetboek van Strafvordering.
E reunion a worde teni cu diferente stakeholders di Gobierno, doñonan di dumpnan ilegal, constructornan y companianan cu ta den negoshi di recohe sushi. Den e reunion aki, unda cu Minister Dowers y Minister Visser tambe a hiba palabra, Ministerio Publico a presenta nan maneho nobo cu ta contene sanccionnan hopi mas pisa en comparacion cu locual cu tin awor.
Fraccion di AVP den Parlamento a pidi un reunion publico pa discuti e dumpnan ilegal y e reunion a tuma lugar. Como resultado Gobierno a publica den tur prensa local cu no ta bay tolera dumpnan ilegal mas riba nos isla. Tambe Fraccion di AVP a presenta un mocion pa Gobierno enforsa y sancciona actividadnan di dump ilegal segun e leynan vigente.
“Porcierto Partido MEP a vota contra e mocion aki pero nos di AVP ta satisfecho cu e mocion a worde ehecuta pa Gobierno den un periodo relativamente cortico”, Rasmijn ta bisa.
En corto e reglanan y sanccionnan ta como lo siguiente. Lo enforsa e leynan, lo bin mas control, personanan lo worde persigui y e boet ta basta halto. E boetnan ta minimo 500 Florin te cu 5000 Florin den caso cu nan worde gara pa promer biaha depende e cantidad di sushi cu nan a dump.
Pa recidivistanan, pues hendenan cu a worde gara un biaha caba, e boetnan ta di 1000 Florin pa 7500 Florin y si nan worde gara atrobe e boet lo ta di 2000 Florin pa 10 mil Florin y tambe e vehiculo cu nan usa ta worde tuma den beslag. Pa e doñonan of manehadornan di un dump ilegal e boetnan ta di 1500 Florin pa prome biaha, 5000 Florin pa di dos y 10 mil Florin pa di tres biaha. “Pues, tres strike y bo ta out”. Legalmente por dump tur sorto di sushi na Parkietenbos y sushinan di mata y di construccion na Gavilan.
E lugarnan aki ta e uniconan pa dump sushi. Si ta posibel pa un persona haya un Hindervergunning pa maneha un dump legalmente den futuro pero actualmente no ta posibel pasobra mester stop e dumpmento di sushi ilegal. E leynan lo worde enforsa y e boetnan ta aplicable tambe pa personanan cu ta benda sushi banda di caminda of den mondi. Ministerio Publico por hasta instala camera pa asina atrapa, persigui y condena e personanan cu ta benta sushi ilegal. Locual cu si ta keda falta ta e tiplijn cu segun informacion ricibi lo keda cla dentro di poco siman pa asina habitantenan of cualkier persona por yama y duna informacion di cualkier dumpmento di sushi ilegal cu nan a precencia. Pa awor por yama Polis pa duna notificacion. “Nos ta contento cu Gobierno a traha duru y bin cu resultado encuanto e problematico di dumpnan ilegal. Ban spera cu pronto dumpmento ilegal riba nos dushi pais Aruba pasa pa historia”, Rasmijn ta termina.


text:
Strategia y maneho consistente a percura pa bon resultado di weekend
Alto Comisario Mr. Dolfi Richardson
Hopi Polis riba caya a percura pa un impacto preventivo
ORANJESTAD(AAN)– : “Mi ta masha contento pa e forma con nos Polisnan a sa di domina na tur actividad y riba caminda, cu nos por a constata un reduccion den incidentenan rond di celebracion di Halloween”, asina mr. Dolfi Richardson, Alto Comisario di Polis, a reacciona despues di un weekend yena di fiestanan dedica specialmente pa hobennan.
Compara cu e añanan anterior, Polis a nota cu tabatin menos incidente serio.
”E tipo di resultadonan asina no ta bini di casualidad, tampoco di suerte”, di acuerdo cu e hefe maximo den Cuerpo Policial. Specialmente pa e weekend di Halloween, Mando Policial a percura pa tin suficiente Polis riba caya. “E ta forma parti di nos strategia y maneho consistente den cual ta percura pa extra vigilancia riba e dianan ocupa”, segun mr. Dolfi Richardson.
Den esaki no por keda sin menciona di e material extra cu Polis tin pa traha cune awo, manera e autonan nobo cu a pone cu awor por tin mas presencia y Polisnan ta yega mas lihe na asistencianan. Tambe a logra recluta mas Polis pa cual awor tin mas agente den e departamento di patruyahe, di tal forma cu por a move e Polisnan existente den algun departamento nobo.
Asina por menciona cu den weekend a haci uzo di e departamento nobo di Polisnan Canino, cu ta uza cachonan entrena specialmente pa atende cu disturbionan den publico. Tambe a percura pa e departamento di Polisnan motorisa, cu a percura pa control nan preventivo y represivo den caso di automobilistanan cu no tabata comportando.
Hecho ta cu tur e control nan aki a traha preventivamente riba e percepcion di publico, cu sin duda a bay mas suave den trafico y cu un actitud diferente na eventonan di Halloween. E asistencianan pa pelea y buracheria tabata notablemente menos. Probablemente tur hende tabata sa cu e chens cu Polis lo gara nan den trafico ta grandi y como tal no a tuma ningun risico.
Specialmente na sitionan strategico, por a nota presencia di Polis para banda di caminda pa tira bista riba trafico. Na tur e eventonan bon atendi, tambe por a nota extra presencia di Polis.
“Mi ta kere cu tin biaha ta bale la pena señala ora cosnan bay bon tambe”, asina e hefe di Polis a enfatisa cu un sonrisa riba su cara. “Si sosode cualkier incidente grandi, mesora tur bista ta riba Polis. Pues ora cosnan bay bon tambe ta bon pa duna credito na esunnan cu a traha henter anochi te mainta pa asina pueblo por a descansa”, asina mr. Dolfi Richardson a termina bisando.


text:
Jerrick Clement di Megateca Genie a gana e DJ MAS POPULAR
ORANJESTAD (AAN): Recientemente DJ-rick a gana e DJ MAS POPULAR di e Back 2 Gala party caminda el a haya un BlackBerry Curve 3G y 1 luna Gratis di Data for di SETAR.
DJ-rick a bira e felis ganador pa di dos aña consecutivo.
Manera ta conoci, door di SMS Genie na 222 e Dj cu mas voto ta bira e ganador.
Tambe a worde saca e Dj mas diciplina cual a bira Xavier Dania kende tambe ta representando Megateca Genie cual a gana un gift certificate di SETAR. DJ nr3 cual ta Romiën Dijkhof a gana e premio di e Dj di Genie cu a pone mas ambiente pa aña 2010. Romiën Dijkhof hunto cu DJ nr 1 cual ta Darwin Rosel nan tur dos a gana un gift certificate di SETAR.
Pabien na tur e DJ’snan cu boso premio! Riba e potretnan: Momento cu Dj-rick y Xavier a bin busca nan premio na SETAR.


text:
Eltienne Yarzagaray cu gran concierto Gospel “Drenta den mi Cas”!
Cu participacion di Jeridee Coco:
ORANJESTAD (AAN) – “Drenta den mi cas”! Esaki ta e nomber di e gran Concierto Gospel cu Eltienne Yarzagaray ta bay presenta diadomingo 5 di Augustus proximo, den Cas di Cultura, pa 7’ or di anochi.
E lo presenta su concierto hunto cu Jeridee Coco y Susana Philipsen Urdaneta,for di Curacao.
Manera ta conoci Jeridee a hiba e cantica “Drenta den mi cas” na un rating halto di audiencia, y tur dia por scuche na Aruba den tur programa di musica Gospel na e diferente radioemisoranan.
E dos hobencitanan aki tin un voz maraviyoso y hunto cu nan como invitadonan special ta bay tin presentacion di MAA, God’s Sons bao direccion di Gregory Goedgedrag, Jahdiel y El Migue M.
Den e entrevista cu Eltienne, el a comenta cu e Concierto aki ta un revelacion cu su comprometida, Solmaita ken ta e man drechi di e hoben aki, tabata tin.
“ Dia el a cumpli aña Solmaita a haya un papelito di bon mensahe cu ta bisa ‘bo lo atrae hopi di esnan di afo, pa Aruba’”, Eltienne a conta nos.
“ E ora ey Solmaita a haya un inspiracion y a bisa mi ki hubo si mi ta trece Jeridee Coco na Aruba. Mi a haye manera un sorto di chiste, pero despues sinta tras di mi computer mi a cuminza pensa cu berdad lo ta bunita pa Aruba, un concierto unda e ta bin canta, y como cu mi a bay Curacao y a duna un concierto cu nan, mi a yama puntra si nan ta dispuesto pa yuda mi den un Concierto, pa recauda fondo pa mi bay Hulanda haci pasantia, pa mi estudio di maestro na IPA. E ora ey nan a bisa cu si, cu nan ta bin”, Eltienne a duna di conoce.
E ruman di Jeridee a puntre ki hubo si nan ta bin tambe cu Susana, ken e conoce como un tremendo cantante y adorador di Dios y Eltienne a haye como un bendicion grandi. E ora ey el a dicidi cu ta bay bin cu e Concierto den Cas di Cultura.
“Asina e proyecto a inicia y mi a cu a cuminza wak pa presenta otro hobennan, y mi a invita e dos hobennan cu den mi ultimo concierto a presenta rap, y cu ta bayendo hopi dilanti den musica Gospel. Mi di, nos tin cu pusha e hobennan aki, y nan ta bay presenta den e concierto aki”, Eltienne a menciona.
Eltienne a acerca Gregory Goedgedrag, cu MAA y God’s Sons cu ta toca hopi bon y nan ta bay acompaña den e concierto completo.
Cas di Cultura lo yena cu bendicion, alegria, ritmonan varia cu semper Eltienne sa di presenta den su conciertonan, cu ta pone hende lanta for di asiento balia y bati man, y unda cu e presencia di Señor sigur ta wordo sinti. Tambe su mensahenan semper ta sumamente positivo y profundo, cu ta emociona e publico completamente. Un concierto pa henter famia, cu ningun hende mester perde!
Den otro articulo, DIARIO lo sigui cu e entrevista cu Eltienne Yarzagaray.


text:
Abandono di negoshinan di Playa pa dilanti hotelnan a ser causa pa gobiernonan di AVP
Parlamentario Edison Briesen:
ORANJESTAD (AAN): Lider di Fracion di MEP ta kere cu ta importante pa hobennan y pueblo di Aruba en general conoce nos historia y con nos pais a desaroya den tempo, pasobra e por duna nos lesnan pa futuro.
Actualmente ta ser cuestiona hopi di con tanto negoshi a abandona y ta abandonando ainda Playa como centro commercial. Hopi biaha personanan cu no sa of otronan deliberadamente pero inhustamente ta acusa partido MEP den esaki.
Parlamentario Briesen ta kere cu bira tempo pa aclarea esaki cu no ta MEP sino gobiernonan di AVP ta e causante. E historia ta bay back tempo cu a crea y ehecuta e sasaki plan. Pa esnan cu no sa e plan Sasaki a bin pa desaroya turismo e tempo ey como segundo pilar economico cu miras pa haciele pilar number si acaso e industria di petrolero cai afo, locual a pasa tambe. Resultado di esaki ta e caminda di pabao di Certified cu ta core te na Malmok.
Gobierno di MEP a stipula cu ta traha hotel pariba di caminda di e hotelnan existente. E lama panort di Holiday Inn lo keda pa pueblo incluyendo Hadicurari ta keda pa piscadornan local. Pues pariba di hotelnan no lo permiti restaurantnan, incluyendo esun di fast food no por bin na e parti pariba di caminda di hotelnan. Esaki tabata pa proteha e hotelnan cu nan food & beverage y tambe pa mantene pan pa taxistanan. E unico vergunning cu mester a respeta ta esun di Arowak restaurant ya cu e tabata existente caba. MEP a fiha tambe cu e restaurantnan mester a bin pafor di e zona.
Consequencia di esaki a trece e desaroyo di restaurant manera Dolce Vita, La Paloma, Gasparito y Solemare. Asina tambe tabata sucede cu peticionan pa pariba di caminda tabata ser nenga. Importante den full e desaroyo tabata e caso di Dunkin’ Donuts kende kier habri pariba di caminda di Playa Linda.
Gobierno di MEP, e tempo ey cu Briesen como Ministro di asuntonan economico a para riba cu no ta duna permiso. Akinan Dunkin’ Donuts a motiva dilante huez cu e ta parti di infrastructura di tennisbaan di Playa Linda pariba di caminda. Lamentablemente huez a bay di acuerdo cu Dunkin’ Donuts. Apesar di e decision aki MEP a keda nenga restaurant den e zona, pero na otronan manera McDonald’s a ser duna permiso pa gobierno di AVP.
Pa loque ta e mallnan tambe MEP no tabata di acuerdo pa nan bin dilanti di hotelnan pa proteha comercio di Playa. Sinembargo ora gobierno di AVP sinta a habri e caminda pa mallnan y asina awendia caya grandi a sufri y ta sufriendo ainda. Recientemente Dunkin’ Donuts a laga e sector di crusero pa bay mas cerca di hotelnan y tambe Taco Bell a haci mescos.
Resumiendo Briesen ta enfatisa cu e a haci lo posible pa mantene Playa intacto, lamentablemente no a logra. Pero di banda di MEP tabata convenci cu e proyecto di Playa manera MEP tabata mirele tabata mas mihor pa comercio di Playa. Gobierno di AVP ta kere den un tram cu ta bay di punta di salida A te punto di yegada B cu un dos stop y ta mata mayoria di negoshi entre A cu B. Punto A ta nobo, parlamentario Edison Briesen tin entendi cu Gobierno a duna permiso na friendsnan di gobierno pa construi un mall y condominiums na e tereno di DOW MALL . P punto B tambe tas nobo, akinan otro friend di gobierno ta bay pone un mall. Negoshinan entre A y B ta esnan existente cu a keda y ta wanta sla y nan no ta den lista pa disfruta ora tram ta cla. Esaki tabata un tiki di e historia di e caida di caya grandi y e storia ta actualisa cu hechonan di AVP na 2012 cu ta perhudica caya grandi. Ta importante pa mas liher posible bin un gobierno cu por atende e problemanan cu seriedad y exitoso.


text:
Den un cas di famia so a haya 61 criadero y e multa di mas halto tabata di 500 Florin!
Polis di Bario Meloushka Tuitt:
ORANJESTAD (AAN) – Den conferencia di prensa convoca pa Swipe Team, diabierna, Polis di Bario señora Meloushka Tuitt, tambe a hiba palabra. El a menciona cu nan a traha hopi ora largo te cu 6’ or di atardi, y e meta di e accion tabata pa constata cuanto criadero tin y esaki ta worde haci door di KGMB. Durante e accion cu a tuma lugar na Santa Cruz durante dos siman cu a pasa, Polis di Bario a duna e multa. E resultado traduci den cifra ta mustra cu a worde parti 67 multa-process verbal y no tabata tin ningun incidente cu e personanan cu a ricibi esaki. E multa di mas halto tabata di 500 Florin.
E suma di e multanan a varia di entre 50 Florin y mas y esnan di mas halto ta 375 y 500 Florin. E cantidad constata pa cas tabata entre un cu 61 criadero, y e lugarnan cu a worde bishita pa Polis di Bario tabata restaurant, snack bar, compleho di departamentonan, supermercadonan, cas, garashi, y oficinanan.
E cantidad di mas halto tabata den cas di famia cu tabata tin 61, y a haya tambe den cinco garashi, dos den un compania, tres den supermecado, un den snack bar, y un den un compleho di apartamentonan.


text:
Hope for the Hopeless” e seminario cu lo cambia bo forma di pensa riba cancer
ORANJESTAD (AAN): Clinica Kundalini orguyosamente ta anuncia e seminario “Hope for the Hopeless” cu lo tuma lugar dia 9 di Augustus 2012 na Aruba Radisson Hotel.
Dr. John Croes conoci na Aruba pa ta un docter cu semper ta traha na bienestar di comunidad, ta presenta e seminario “Hope for the Hopeless” cu lo conta cu docternan di caliber manera dr. Luis Romero y dr. Richard Clement cu tambe lo bay splica di e ultimo descubrimento y investigacionan relaciona cu Cancer y tur loke cu ta duna cancer y con pa preveni cancer den su totalidad.
E conferencia aki ta uno di caliber cu lo divulga informacion sumamente valioso pa e salud y bienestar general di nos comunidad.
Durante di e seminario aki tin oportunidad di haci pregunta, di haya información di varios booths cu lo bay tey cu productonan y información valioso.
Parti mainta e seminario aki ta habri cu Minister Richard Visser y e lo ta pa full e mundo medico y profesional di medicina, sigui después pa dr. John Croes cu lo hiba palabra, pa despues haya e docternan specialisa y profesional cu tambe lo hiba palabra.
Pa prome biaha den historia di Aruba cu un seminario asina ta tuma lugar cu lo papia di cancer den su totalidad y con pa cura esaki.
Pa atardi e seminario aki ta pa publico, caminda cu lo laga e docternan invita tambe hiba palabra y splica di kico tur ta pasando na nivel mundial cu cancer y kico ta e ultimo descubrimentonan y investigacion y su cura.
Pesey mes di awor caba dr. John Croes ta invita e pueblo di Aruba pa inscribi y reserva nan lugar pa dia 9 di Augustus cu lo bira un dia importante pa e pueblo di Aruba, no perde bo chance den haya sa con abo por combati cancer pero con pa cure tambe.
Inscripcion ta na clinica Kundalini durante orario di oficina y mester bisa si cu no lo tin mucho lugar y pesey ta recomenda pa di awor caba reserva bo ticket pa abo no perde e seminario di caliber aki.


text:
Archivo di October, 2013
Como miembro nobo fraccion di MEP:
ORANJESTAD (AAN) – Señor Chris Romero ta un di e Parlamentarionan nobo cu a wordo huramenta diamars, como miembro di Parlamento, y ken ta forma parti di oposicion pa fraccion di MEP.
Den entrevista cu Matutino DIARIO, el a menciona cu e ta maestro di profesion y awor el a drenta den un epoca nobo unda e ta laga docencia pa yuda controla Gobierno, y trece idea y solucionnan como tambe leynan cu ta cumbini pueblo di Aruba.
Sr. Romero a declara cu e cambio no a bay di e facil ey, pasobra con cu bay bin e tin basta aña ta dunando les y e alumnonan ta bay sinti su falta y e tambe lo sinti falta di nan tambe, y di su coleganan cu tur dia ta desee lo mehor y tambe ta desea nan tur cos bon den nan trabao como maestro.
ORANJESTAD (AAN): Biblioteca Nacional di Aruba ta organisa un charla pa comunidad di Aruba en general diaranson awor pa 7.30 di anochi.
Ta trata di un charla cu lo wordo duna door di sra. Dr. Ardis Hanson, kende ta un bibliotecario Mericano y a traha como Director di The Louis de la Parte Florida Mental Health Institute Research Library na University of South Florida (USF) for di augustus 1991 pa february 2011.
Den un declaracion cu el a duna, dr. Hanson a splica cu el a cuminsa ta envolví cu ACURIL na 2004 y ya caba na 2006 el a realisa su prome bishita pa Aruba unda el a sera conoci cu Astrid Britten, directora di BNA, y otro funcionarionan.
ORANJESTAD (AAN): Star Promotion Foundation (SPF) ta contento di por mustra Aruba imagennan di nos Miss Aruba Stefanie Guillen di su participacion na e certamen mas importante mundialmente, Miss Universo 2013, cu ta tumando lugar na Moscou, Rusia.
Ya caba nos Miss Aruba tin 1 siman na Moscou, unda cu for di contacto diario entre Stefanie y SPF por conlcui cu nos representante local ta haciendo su maximo esfuerso pa laga su isla resalta na tur momento.
Ya caba tur candidata a saca nan potretnan official den trahe di banjo, trahe di gala y tambe nan headshot. E potret den bikini a laga e fanaticonan di certamen hopi impresiona!
ORANJESTAD (AAN): Sociaal Economische Raad tabatin su oportunidad e siman aki di sinta cu Formador Mike Eman pa hunto analisa e puntonan cu mester bay tene na cuenta den e proximo gobernacion. Na salida, Vice President, Sr. Michel Henriquez a expresa su impresion di e encuentro y cua ta e punto di bista di e entidad riba e proceso di formacion.
“E bishita a bay hopi ameno,” Henriquez a bisa indicando cu e relacion di SER cu Gobierno semper ta uno estrecho. Sociaal Economische Raad ta un di tres organo asesor cu tin na Aruba y e ta duna conseho riba peticion, pero tambe di propio iniciativa. “Semper nos tabatin un bon cooperacion cu gobierno; nos ta trata directamente cu Minister di Asuntonan General y semper nos tabatin un bon relacion cune,” tabata e palabranan di Henriquez.
ORANJESTAD (AAN): Pa e amantenan di fotografia , cu tin esaki como hobby, tambe a bin cu un campaña. Con esaki ta traha? Cada fotografo / of amante di fotografia interesa den fashion, por saca por lo menos 5 potret cu ta ilustra Aruba como isla consciente di fashion, esaki por tin di haber cu shopping, moda, make up, beyeza, evento, make over, celebridad.
Ta keda na cada fotografo pa usa nan creatividad. E potretnan aki lo worde poni ariba Facebook caminda cu lo comparti esaki cu Aruba In Style su pagina. Al mismo tempo e fotografo ta invita tur su contacts- amistadnan y famia pa ‘like’ su potretnan.
ORANJESTAD (AAN): Dialuna, durante misa di San Hudas Tadeo na Santa Cruz, e Parlamentarionan di MEP a ricibi un bendicion especial di Pastor Rey.
Lider di MEP Evelyn Wever-Croes, hunto cu parlamentarionan Ady Thijsen y Glenbert Croes a asisti na e Santo Sacrificio di Misa e anochi prome cu wordo huramenta como Parlamentario di pais Aruba, y durante e celebracion Pastor a resa pa ilumina cada un di nan pa tuma e mihor decisionnan den bienestar di pueblo di Aruba.
ORANJESTAD(AAAN): Mientras cu e miembronan nobo di Parlamento a keda huramenta diamars mainta den sede di e organo aki mes, diaranson den oranan di atardi Ministernan nobo ta worde huramenta y despues presenta na pueblo di Aruba.
Mescos cu cuatro aña pasa e Gobierno nobo, Gabinete Mike Eman II, ta worde presenta na pueblo di Aruba den un ceremonia publico. Diaranson pa 5’or di atardi e 9 politiconan cu ta bay ocupa un cargo di Minister den Gobierno ta huramenta den un ceremonia cu ta tuma luga na Fort Zoutman.
WEB y Santa Rosa trahando hunto pa brinda sosten na e Sector Primario di Aruba
ORANJESTAD (AAN): Departamento di Agricultura, Cria y Pesca sumamente gradicido pa e cooperacion brinda door di WEB Aruba.
Actualmente Aruba ta pasando den un temporada di secura, cu sigur a crea un situacion sumamente delicado pa e cunukeronan local. Den cuadro di Santa Rosa su esfuersonan pa inclui mas stakeholders pa yuda e sector primario, Santa Rosa a acerca Gerencia di WEB Aruba pa nan cooperacion.
Di inmediato a dicidi pa cuminsa cu e cooperacion pa ofrece tankinan di awa pa yuda e cunukeronan pa nan por busca awa na e posnan di awa cu Santa Rosa ta renobando rond di Aruba.
Den cuadro di esaki, recientemente Departamento di Agricultura, Cria y Pesca a haci entrega di varios tanki pa colecta awa (IBC tote) na diferente agricultor y criador, un gesto cu tabata posibel danki na e compania di awa local WEB.
E diseñadora lo presenta diasabra 9 di November na Westin Aruba Resort.
ORANJESTAD (AAN): Rebeca Paz, un mucha muher for di nos isla ruman Curacao a cuminsa su carera den e mundo di moda studiando na Italia y alavez na USA, y tambe a hasi su stage den e famoso cas di Carolina Herrera na New York. Regresando bek su Isla Rebeca a cuminsa inspira su isla compartiendo su experiencianan internacional.
Cu 23 ana Rebeca a lanza su línea di joyas, BECK Dutch Caribbean. Awe después di 4 aña den e industria di moda Rebeca su clientela nan a crese for di un publico general te cu celebridad nan famoso dunando nan calidad di piesa nan único cu e toke special di un isla den caribe.
ORANJESTAD (AAN): Mike Eman e formador di gobierno a bai entrega dialuna atardi 4′or su gabinete oficial na gobernador. Ora el a sali el a duna un declaracion mesora na prensa. Henter e proceso cu a wordo encamina a wordo entrega na gobernador. Desde 2009 e proceso aki a tuma lugar caba. E dialogo cu organizacion politico cu mester bai carga e gobernacion pa proximo cuater añanan a wordo entrega.
E screening a pasa tambe. Awor a entrega e relato aki na gobernador y ta cla cu e gabinete segun Mike Eman cu lo sigui na cabez di su gabinete. Gobernador ta e persona cu a duna e tarea y mester raporta e tarea aki.
Minister de Meza: Aruba ta up-to-date- manera cualkier pais desaroya
ORANJESTAD (AAN): Dialuna a trata den Parlamento di Aruba 25 rapport financiero anual di pais Aruba. Esaki ta prome biaha den historia cu e rapportnan financiero anual di pais Aruba ta wordo trata.
Minister di Finanzas, Ing. Mike de Meza a duna di conoce cu tin dos ley. Un ta trata e parti di 1986 pa 2010 y e otro ley ta pa aña 2011. Asina por a haya di tur aña, 2012, 2013 y bay dilanti.
A haci un esfuerzo pa por bin cu e totalidad door di pasa esun di 25 aña cu ta 1986 te cu 2010 den un biaha. Despues di a scucha e comentarionan di tur fraccion, asina cu nan a caba cu e parti ey Aruba lo ta up-to-date manera cualkier pais desaroya mester ta.
Huramentacion dilanti Gobernador:
ORANJESTAD (AAN) – Den un conferencia prensa dirigi pa Presidente di Staten, drs. Paul Croes, tocante con e proceso di despedida di e parlamentarionan saliente ta bay ta, como tambe acogida na e parlamentarionan nobo pa e periodo 2013-2017.
Na prome lugar drs. Paul Croes a gradici e miembronan di presa cu tabata presente den e sala di Staten, pa haya informacion importante riba e proceso cu ta bay wordo encamina for di dialuna mes, diamars y diaranzon di e siman aki.
Drs. Paul Croes a subraya cu dialuna awor, 28 di October, lo cera oficialmente e periodo parlamentario di e ultimo cuater añanan cu tabata e di ocho Parlamento di Aruba, y esey ta encera cu e miembronan di Staten cu tey, na e momentonan aki, ta haciendo un onderzoek riba e credencialnan di e miembronan nobo, cu lo drenta den e di nuebe Parlamento.


text:
Brazil Taekwondo Stichting su training na Surinam ta na ordo di dia
ORANJESTAD (AAN)— Diadomingo cu ta dia di pasco grandi trainings na Surinam a sigui manera ta un dia normal pa e atletanan, pasobra e atletanan tin nan meta bon hinca den nan cabez. Tur a bin pa training y prepara nan mes debidamente pa clasifica pa Best of the Best Malta Polar Taekwondo Cup den Gold Coast Taekwondo Cup.
Awe a celebra pasco grandi tambe na Surinam mescos cu sa haci na Aruba. E mayornan a cera cabez cu otro y a cumpra hala di webo di pasco grandi y a dicidi di scondenan den e bos di Surinam. A pone un webo di oro tambe cu a wordo haya pa Marwin Lont cu tabata masha contento pasobra e la gana un premio.
Tabata tin un webo di oro so y aki ta unda cu tabata tin algun atleta cu tabata tristo pasobra nan no a haya e webo di oro. E training a cuminsa mainta despues cu a core un ora y mey for di M-Star hotel pa asina bay na indianen dorp, Powakka. Aki a train den e santo moli y
a cuminsa cu e warm-up prome.
Despues a sigui cu e drillnan na unda cu nan mester a core den e santo moli, haci push ups, core cu nan partner ariba nan lomba. Despues di tur e drillnan aki a bai over na scopmento ariba e cusinchinan. E training aki a dura un ora y mey.
Despues di training e muchanan tabata kier a landa, aki nos a core bay na Brokopondo. E atletanan y nan mayornan por a refresca nan mes den e awa dushi di Surinam. Despues di Brokopondo a bay na e Duw Dam di Surinam.
Aki nos por a mira con electricidad ta wordo traha di awa dushi cu ta bin for di e ceronan te na Surinam y sigui su caminda. Nos no por a kere cu e awa tabata awa dushi te cu nos mes a purba e awa.
Despues di un dia completo ariba caya tabata tempo di bay bek hotel na unda cu Arthy Lie y su casa tabata wardando ariba nos cu un dushi BBQ. Nos kier a gradici famia Lie pa e atencion cu ta ser duna na nos di Aruba. Awe Aruba lo enfrenta Surinam.


text:
Celebracion Di 50 Aña Di Existencia Di Colegio San Antonio,
Lo bin cu un re-encuentro!
ORANJESTAD (AAN): Un comision organizador ta trahando duro pa prepara algun actividad pa e ex alumno y docentenan di Colegio San Antonio en conexion cu celebracion di dicho school.
Esaki lo tuma lugar dia 19 di maart proximo. No solamente ta un bon oportunidad pa topa otro despues di hopi aña durante un gran reuni.
Lo e bira un anochi di gran celebracion, especialmente cu e school a haci historia pa ta e prome school mixto den henter Antiyanan Hulandes e tempo ey y tambe un cantidad di personanan importante a haya nan educacion basico na Colegio San Antonio.
Ganashi di e anochi ta bay pa yuda e school pa realisa cierto proyectonan.
Esnan interesa por reserva for di awor na e-mail: colegiosanantonio50anja@gmail.com
Corda cu ta solamente 500 persona por ta presente debi na limitacion di lugar.
Tambe esnan cu tin material importante, manera foto, uniform, bandera y otro obhetonan por duna di conoce via e e-mail aki.
Colegio San Antonio semper ta campeon y ta keda number uno.


text:
Muhernan a bringa formal cu otro y por nada
ORANJESTAD.(AAN):– Dos muher a lucha, parti golpi riba otro y combina cu rancamento di cabey. Tur esaki a tuma lugar pa motibo di un celular. Diahuebs marduga y segun informe e sucedido a keda registra pa 1’or y 45 minuut den sistema di Actpol. Segun e informe di polis, patruya di Noord tabata pasando na haltura di South Beach Mall y nan a constata e pelea. Polisnan a baha mesora y a topa dos muher ta lastra riba vloer luchando cu otro. Polis tambe a menciona den nan recorte cu e dos muhernan tabata bao di influencia y tur dos tabata tene cabey di otro.
Ningun di dos kier a laga bay. Con cu bay bin polis a para e bringadornan pa asina nan wordo atendi. E muher di inicialnan F.R.F. naci na Colombia di 21 aña a perde su celular y el a acusa e muher di inicialnan M.O.S. naci na Venezuela, di 19 aña di edad y esaki a para bira guera formal entre e dos muhernan te cu nan a bay tera hunto.
Mientras tanto e muher M.O.S. a bisa di no sa nada di e asunto y e acusacion a para bira un problema serio sigui cu discusion y termina cu partimento di sla, rancamento di cabey hasta dal otro cu glas, y boter.
Tur esey tabata tin. Tur dos muher tabatin marcanan di corta y na suela tin cabey original y tambe cabey falso (peluca) benta. A resulta cu e dos muhernan ta amiga di otro.
Un a invita e otro pa nan sali trip y awor ta saliendo na cla, cu un amigo di e muher Colombiano tabatin e celular wanta.
Por conclui cu e dos muhernan no tabata tin nodi pa a confronta otro, casi nan a saca wowo di otro y por poco a caba cu otro pa motibo di un “celular.”


text:
Den 10 aña por a mira cambionan positivo y grandi den nos aeropuerto
ORANJESTAD(AAN)– Analizando e resultadonan di e ultimo 10 añanan di nos aeropuerto, añanan durante cual Peter Steinmetz a funciona como Director General, Minister Otmar Oduber a presenta e siguiente datonan:
Si compara 2003 cu 2013, nos tin un aeropuerto cu a move di tin algo mas cu 1.5 miyon pasahero na 2003 te na riba 2.3 miyon pasahero na 2013, es decir, un crecemento di casi 50%. Movecionnan riba nos pista a pasa di 25 mil na 2003 te riba 31 mil na 2013 cu ta un crecemento di 25%.
Pa loke ta trata entradanan cu a wordo ricibi pa e parti aeronautico di nos aeropuerto a bay di 50.8 miyon na 2003 te na 77 miyon na 2013, un crecemento di 52%.
Pa e parti di entradanan no aeronautico ta papia di 11.3 miyon na 2003 te na 30 miyon na 2013, un crecemento di 164%. Esaki ta mustra cu aeropuerto tin otro formanan di genera entradanan cu no ta djis di e aspecto di avionnan y e aerolineanan. Resultadonan netto a bay di un perdida na 2003 di 6 miyon pa un compania cu ta gana den e ultimo 3 añanan consecutivo 16.8 miyon Florin.
E EBITDA di aeropuerto a bay di 25.5 miyon na 2003 te na 45 miyon na 2013, un crecemento di 77%. E solvencia di nos aeropuerto tambe a conoce cambionan grandi cual tabata na 2003 50% mientras cu na 2013 esaki a bira 100%, no tin ningun debe.
Riba e ultimo aki Minister Oduber a bisa cu mester bay haci un debe nobo pa por acapara e cantidad di pasaheronan cu lo bay ta ricibiendo y e diferente aerolineanan cu ta bay ta ricibiendo den e proximo 10 pa 15 añanan, cualnan ta surpasa e capacidad pa cual e aeropuerto actual a wordo traha, esta di 3 miyon movecion di hende den aeropuerto. Ta trata aki di un inversion di mas o menos 300 miyon Florin pa e proximo 10 pa 15 añanan.
“Mi ta kere e cifranan a ilustra no solamente e motibo pa cual nos kier sigui cu Schiphol como partner y e respet grandi cu nos tin pa Schiphol como partner, e ta tambe e ilustracion di un base cu a wordo poni den añanan 90 pa un cambio cu mester a wordo haci den momentonan sumamente dificil y cu a wordo carga tambe e tempo ey. A inicia un proceso cu a wordo segui cu yegada di Sr. Steinmetz y awe e ta despedi cu un relato asina impresionante di e trabounan cu a wordo haci na aeropuerto”, Minister Otmar Oduber a expresa.
Retonan ta grandi, inversionnan cu tin cu bay haci den aeropuerto ta grandi y Gobierno pa promer biaha na 2014 lo cuminsa genera fondo via un ‘concession fee’ cu ta palabra cu aeropuerto na un balor di 4.5 miyon Florin mas o menos (2.50 Dollar for di cada pasahero cu ta yega).


text:
Savaneta ta contento cu gobierno ta bay renoba e piernan na Savaneta
Parlamentario Clarisca Velasquez
ORANJESTAD (AAN): E piernan ta parti di bida di esnan cu ta biba na Savaneta.
E ta util pa e piscadornan di Savaneta pa mara boto y pa baha nan cargacion di piscanan y tambe pa baha personanan y tambe e habitantenan di Savaneta semper a usa e piernan pa subi y baha ora di bay landa cu famia!
Segun Clarisca Velasquez di AVP, nos por corda di chiquito habitantenan di Savaneta ta bay landa na e piernan aki y cu tristeza a constata cu nan a deteriora y hasta kibra door di mal tempo y ja e muchanan no por a haci uso di e piernan aki mas!
Awor cu minister Oduber a anuncia cu gobierno lo bay drecha tur e piernan aki na Savaneta a reina un alegria atrobe. Ta spera cu pronto lo nan por cuminsa drecha e piernan di manera cu e habitantenan na Savaneta por haci uso di nan atrobe.
E piernan aki ta parti di bida di Savaneteronan y ta contento cu gobierno ta bay drechanan. E pier principal cu casi tur hendenan tabata haci uso di dje ta e pier unda antes Brisas Del Mar tabata ubica y awor e ta den un estado cu ja no por haci uso di dje mas.
Ta felicita minister Oduber cu e decision aki y ta spera cu pronto por cuminsa y caba di drecha e piernan aki pa Savaneteronan por haci uso di e piernan aki back sea pa bay cu famia y landa of piscadornan ta haci uso di e piernan aki pa trece nan cargacionnan di pisca tera!


text:
Famia Real ricibi den forma caluroso
ORANJESTAD(AAN):Di un forma masha caluroso Su Mahestad La Reina, Prins di Oranje y Prinses Máxima, a worde ricibi na nan yegada aki na Aruba ayera merdia. E famia Real a yega abordo di KLM y manera protocol ta exigi, nan tabata e promenan pa baha y despues nan comitiva. Na pia di avion famia Real a worde ricibi door di Gobernador sr. Fredis Refunjol y su distinguido esposa, Prome Minister mr. Mike Eman y distinguido esposa, como tambe di parti di e miembronan di e comite organizado. Inmediatamente despues di e saludo inicial, nan a worde transporta pa nan hotel, esta Radisson Resort caminda nan lo descansa te cu nan proximo evento cu lo ta awe mainta na sede di Gobierno. Tanto na aeropuerto como riba e ruta pa hotel tabatin basta hende para pa saluda Su Mahestad y a yame bon-bini cu nan bandera den man. Durante e dia di awe, muchanan di school lo bay ta dilanti Bestuurskantoor, unda La Reina hunto cu Prins di Oranje y Prinses Máxima, lo bay ta pa algun reunion prome cu sigui cu nan demas actividadnan, cu lo bira entre otro e fiesta popular riba Linear Park y e recepcion priva brinda pa S.E. Gobernador.


text:
Kico Bijbel Ta Siña Realmente?
E guia pa studia Bijbel aki lo yuda bo haya sa loke Bijbel ta bisa riba varios topico, manera dicon hende ta sufri, kico ta pasa ora hende muri, con bo por haya un bida di famia feliz, y otro topiconan.
Ta Esaki Tawata Dios Su Proposito?
Kisas bo sa puntra bo mes dicon tin asina tanto problema awe. Bo tabata sa cu Bijbel ta bisa cu pronto cosnan lo cambia y ta mustra con abo por beneficia di e cambionan aki?
CAPITULO 1
Kico Ta e Berdad Tocante Dios?
Bo ta kere cu Dios ta interesa den bo? Siña mas tocante su personalidad y con pa hala cerca dje.
CAPITULO 2
Bijbel—Un Buki for di Dios
Con Bijbel por yuda bo anda cu bo problemanan? Dicon bo por confia su profecianan?
CAPITULO 3
Kico Ta Dios Su Proposito pa e Tera?
Dios su proposito pa un paradijs riba Tera lo bira realidad? Si ta asina, ki tempo esey lo sosode?
CAPITULO 4
Ken Hesucristo Ta?
Haya sa dicon Hesus ta e Mesias priminti, di unda el a bin, y dicon e ta Jehova su Yiu unigenito.
CAPITULO 5
Dios Su Regalo di Mas Grandi—E Rescate
Kico ta e rescate? Con abo por beneficia di dje?
CAPITULO 6
Unda e Mortonan Ta?
Haya sa kico Bijbel ta bisa tocante unda e mortonan ta y dicon nos ta muri.
CAPITULO 7
Berdadero Speransa pa Bo Sernan Keri Cu A Muri
Bo a yega di perde un ser keri den morto? Ta posibel pa mira nan atrobe? Haya sa loke Bijbel ta bisa tocante resureccion.
CAPITULO 8
Kico e Reino di Dios Ta?
Hopi hende conoce e oracion di Nos Tata. Kico e siguiente expresion ta nifica: “Laga bo Reino bin”?
CAPITULO 9
Nos Ta Bibando den “e Ultimo Dianan”?
Analisa con e actitud y conducta di e hendenan rond di nos ta duna prueba cu nos ta bibando den “e ultimo dianan” cu Bijbel a predeci.
CAPITULO 10
Con Criaturanan Spiritual Ta Influencia Nos
Bijbel ta papia di angel y demoño. E spiritonan aki ta real? Nan por influencia nos bida?
CAPITULO 11
Dicon Dios Ta Permiti Sufrimento?
Hopi hende ta culpa Dios pa tur e sufrimento den mundo. Kico abo ta pensa? Haya sa kico Dios ta bisa tocante e causa di sufrimento.
CAPITULO 12
Biba na un Manera Cu Ta Agrada Dios
Bo por biba na un manera cu ta agrada Jehova. Bo por hasta bira su amigo.
CAPITULO 13
Mira Bida Manera Dios Ta Mir’e
Con Dios ta mira abortus, transfusion di sanger y bida di bestia?
CAPITULO 14
Con pa Haci Bo Bida di Famia Felis
E amor cu Hesus a demostra ta un bon ehempel pa esposonan, esposanan, mayornan y yiunan imita. Kico nos por siña for di dje?
CAPITULO 15
Adoracion Cu Dios Ta Aproba
Analisa seis caracteristica cu ta identifica esnan cu ta practica e religion berdadero.
CAPITULO 16
Para Firme pa Adoracion Berdadero
Ki retonan nos por haya ora nos tin cu splica nos creencianan na otronan? Con bo por haci esey sin ofende nan?
CAPITULO 17
Hala Serca Dios den Oracion
Dios ta scucha ora nos haci oracion? Pa haya contesta pa e pregunta ey, bo mester compronde prome loke Bijbel ta siña tocante oracion.
CAPITULO 18
Bautismo y Bo Relacion cu Dios
Ki pasonan bo mester dal pa cualifica pa bautismo? Haya sa kico bautismo ta simbolisa y con e mester tuma luga.
CAPITULO 19
Keda den e Amor di Dios
Con nos por mustra amor y gratitud na Dios pa tur loke el a haci pa nos?
APENDIX
E Nomber di Dios—Su Uzo y Su Nificacion
Hopi traduccion di Bijbel no ta uza e nomber personal di Dios. Dicon? Ta importante pa uza e nomber di Dios?
APENDIX
Con e Profecia di Daniel A Predeci Yegada di e Mesias
Mas cu 500 aña di antemano, Dios a revela e tempo exacto cu e Mesias lo yega. Haya sa mas tocante e profecia interesante aki.
APENDIX
Hesucristo—E Mesias Priminti
Hesus a cumpli cu tur e profecianan di Bijbel tocante e Mesias. Bo por averigua den bo mes Bijbel con e profecianan aki a cumpli den tur detaye.
APENDIX
E Berdad Tocante e Tata, e Yiu y e Spirito Santo
Hopi hende ta kere cu Bijbel ta apoya e siñansa di Trinidad. Esey ta berdad?
APENDIX
Dicon Cristiannan Berdadero No Ta Uza Crus den Adoracion
Di berdad Hesus a muri na un crus? Lesa e contesta den Bijbel.
APENDIX
E Cena di Señor—Un Conmemoracion Cu Ta Honra Dios
Cristiannan a haya e mandamento pa conmemora e morto di Cristo. Ki tempo y con mester conmemor’e?
APENDIX
“Alma” y “Spirito”—Kico e Palabranan Aki Ta Nifica Realmente?
Hopi hende ta pensa cu ora un hende muri un parti invisibel di dje ta sali for di e curpa y sigui biba. Kico e Palabra di Dios ta bisa nos tocante esaki?
APENDIX
Kico Seol y Hades Ta?
Algun traduccion di Bijbel ta uza e palabranan “graf” of “fierno” pa Seol y Hades. Kico e palabranan aki ta nifica realmente?
APENDIX
Dia di Huicio—Kico E Ta
Haya sa con Dia di Huicio lo bendiciona henter humanidad.
APENDIX
1914—Un Aña Significativo den Profecia Biblico
Ki evidencia Bijbel ta duna cu 1914 tabata un aña significativo?
APENDIX
Ken Ta e Arcangel Miguel?
Bijbel ta revela e identidad di e arcangel poderoso aki. Haya sa mas tocante dje y kico e ta haciendo awor.
APENDIX
Con pa Identifica ‘Babilonia e Grandi’
E buki di Revelacion ta papia di un muher cu yama “Babilonia e Grandi.” E ta un muher literal? Kico Bijbel ta bisa tocante dje?
APENDIX
Hesus A Nace na December?
Haya sa con e weer tabata den e temporada cu Hesus a nace. Kico esey ta indica?
APENDIX
Nos Mester Celebra Dianan di Fiesta?
Kico ta e origen di e dianan di fiesta cu ta popular den bo area? E contesta lo por sorprende bo.


text:
New York City
New York ta un di e siudatnan mas poblá den e Estadonan Uni di Merka i ta e sentro di e área metropolitano di New York, ku ta un di esnan mas poblá na Merka. New York tin un gran influensia riba komersio global, finansa, medionan di komunikashon, kultura, arte, moda, investigashon (research), edukashon i entretenimento. Komo e siudat ku tin e ofisina prinsipal di Nashonnan Uni, e ta un siudat importante na nivel internashonal. E siudat ta wordu referi na dje komo New York City of e Siudat di New York pa distingui'e for di e estado di New York, ku e ta parti di dje.


text:
Wikipedia:Kon kuminsa yuda
Sinti bo liber pa añadí informashon na un artíkulo eksistente. Bo por fasilmente deskubrí un artíkulo inkompleto ku "random page."
Bo por añadí un ilustrashon for di Wikimedia Commons den un artíkulo ku falta ilustrashon.
Tambe bo por yuda ku e proyekto aki tradusiendo artíkulonan for di e wikipedia na ingles, hulandes, spaño of un di e 200 i piku otro idiomanan ku tin. Ora ku bo kaba di tradusi e artíkulonan ei nan papiamentu bo ta pone den e wikipedia di papiamentu.
Alternativamente bo por traha un artíkulo nobo tokante un tópiko interesante.
Students of Papiamento:
You can help build the Wikipedia even if you cannot write Papiamento fluently. For example, you can find an article that lacks illustrations and add a picture from Wikimedia Commons. You can tidy up the formatting of an article, add internal links or a category tag, etc.
Papiamentu òf papiamento? Ambos. Tin dos idioma i dos sistema di skibimentu: Papiamento di Aruba i Papiamentu di Kòrsou i Boneiru. Den Wikipedia nos mester kooperá! Si bo traha un artíkulo nobo, usa bo mesun idioma. Por fabor no kambia e idioma di teksto eksistente. (For di kuminsamentu, e menú i kategoria di Wikipedia ta na papiamentu.)


text:
September 6, 2012 / Lokal
...Bankero Garcia: tin un hende ku konosementu di aviashon na kabes dje kompania...
...Segun profeshonalnan di DAE...
Pa Ministerio Públiko no tin duda ku ta Jurandy Coco a mata...
Abogado Vaders:
JAMES MURRAY TA NA KORSOU
HUES A HAÑA KU 6 LUNA KONDISHONAL TA BON PA PERHURIO
No tabatin prueba konvinsente... GILBERT DEKLARA LIBER DI LADRONISIA DEN KAS DI HENDE ...Sra. Varlack a bai Ulanda i su kas a ser limpiá....
FOL RIBA KAMINDA PA REKOBRA VOTO PA TA BEK DEN GOBIERNU
PAR ta konkluí a base di informashon ku a yega na nan: SITUASHON FINANSIERO DI NV-NAN TA MAS GRAVE KU HOPI HENDE TA PENSA Miéntras tabatin vários toko den toko
Minister plenipotensiario Osepa:
Segun sosiólogo Pierre
...dia 9 di sèptèmber próksimo...
© 2013-15 Extra - Notisia di Korsou


text:
San Nicolas Business Association ta mira cu Hotel nobo lo crea fluho pa San Nicolas
ORANJESTAD (AAN): Segun Andres E. Hernandez, Presidente interino di San Nicolas Business Association, ta mustra cu nan di SNBA ta contento y preocupa cu tanto interes pa e situashon actual y futuro di San Nicolas.
Contento paso nos ta sinti cu algo positivo ta na caminda, preocupa paso tur tin SNBA cual ta representa directamente e sector Comercial di San Nicolas pafo di tur reunion y desishon pa nos mes un sector.
Nan kier sigura comunidad di San Nicolas cu nos ta activo! Cuminsando awe lo eherce peso, hunto cu tur Comerciante, organizashon di “pariba” sin conexion politico y haci ki cu mester na beneficio di nos Districto.
Tambe SNBA a duna su opinion tocante di e proyecto Bahia Principe: Aunke Diasbra cu a pasa (nos por a lesa den prensa) Gobierno a “shake hands” cu KVK, un ta contradeci otro Mr. Leo Maduro representado KVK y Minister Oduber. Anto e mas tristo ta cu tur dos tin razon.
Tur e calculo y e punto nan di vista di meneer Maduro ta correcto. Sin embargo si a haci sacrificio ora a toca Palm Beach traha hotelnan, ta diez biaha mas valioso ora ta toca un sector comercialmente morto y bandona manera San Nicolas.
Cu tin di mester trece hende di afo pa e construcshon? Ta hopi posibel, casi sigur. Si ta asina, pensando riba e futuro di San Nicolas ta Gobierno mester sa di controla e vergunning nan aki y sigura cu nan ta pa un tempo defini. Cu esun “importando” e trahado nan aki cera un seguro priva luga di usa AZV y tur otro relaciona cual no ta nobo pa Gobierno.
Ora di papia di e operashon di e hotel, nos ta di acuerdo cu parti di e declarashon di Minister. Nos tin hopi yiu di tera aki y pafo di Aruba (cabando studio y trahando) cu lo ta dispuesto pa traha den e sector hotelero, mas ainda si esaki ta cerca di nan cas.
Cu e hotel planea ta un all inclusive anto cu e lo bin cu un small shopping center acerca.
Pa prome, durante e construcshon tur envolvi lo mester haci uso di e sector comercial existente na San Nicolas y ora e hotel ta den funcionamento lo trece empleo pa esnan cual ta biba y come na San Nicolas, e lo crea un aumento di poder economico y fluho cual no ta existi awendia.
Ta keda den man di e Comerciante di San Nicolas pa sa traha nan “canaster”, na nos Gobierno pa converti idea na proyecto y ejecuta nan prome cu aña di elecshon y prome cu e hotel habri porta, finalmente na e pueblo di “pariba di brug”cu mester sa di apoya tur negoshi existente y esnan cu lo bini.


text:
September 27, 2013 / Lokal
...Sindikato SEU ku Aqualectra a bai korte...
MALKONTENTU DEN PNP PA MANERA KU MINISTER BALBORDA TA ATENDE KARTERA
Errol Cova: gerensia Aqualectra ta kontra konstitushon i tratadonan internashonal
Pa hòmber akusá di atrako:
Durante tratamentu den apelashon: ABOGADO GENERAL TA PIDI DOS OPINION SIKIATRIKO Den korte di promé instansha a imponé tratamentu sikiátriko obligatorio
Renaissance Curaçao Resort a ‘showcase’ fasilidatnan pa reunion i evento:
Mesun siman ku su ruman muhé Chichi
© 2013-15 Extra - Notisia di Korsou


text:
Speranza pa Esnan cu a Perde Speranza, presenta pa Dr. John Croes
ORANJESTAD (AAN): Un seminario, cu tin espectativa di atrae te cu 600 profesional di salud for di Aruba y nos islanan bisiña, ta programa pa tuma luga na Radisson Aruba Resort Casino & Spa riba dia 9 di Augustus, 2012, enfocando riba cancer, tratamentonan nobo y descubrimentonan fresco.
E seminario organiza pa Dr. John Croes lo conta cu specialistanan local y internacional y carchi actualmente ta obtenibel na e Kundalini Clinic, situa na Driemasterstraat 64-A, na Madiki, Oranjestad.
Dr. Croes recientemente a modera un conferencia di prensa na Radisson Aruba Resort Casino & Spa unda el a revela e programa di e seminario na miembronan di prensa, introduciendo e nombernan di e oradornan, Dr. Luis Romero y Dr. Richard Clement, bou di e auspicionan di e Minister di Salud, Dr. Richard Visser.
Den sosten di salud y bienestar, e Kundalini clinic, y su bisiña Life Factors Membership Store ta ofrece cinco diferente producto nobo y ultra moderno, traha den un laboratorio local, percurando pa remedinan alternativo y holistico, bou di e guia di Albert Inger Croes.
Dr Croes, kende ta bin di un liña largo di curadornan local y hendenan di medicina, a rebiba e recetanan anciano di su famia y actualmente ta ofreciendo e prome cinco productonan den e tienda.


text:
Comunicado di Ministerio Publico, relaciona cu caso contra e Marinier Hulandes na stuur di e auto den cual dos otro marinier a fayece
ORANJESTAD(AAN): Diabierna DIARIO a ricibi un comunicado di prensa di Ministerio Publico, relaciona cu e accidente riba 9 di Maart, den cual dos Marinier a perde nan bida cerca di Mahuma. Ministerio Publico den su comunicado ta bisa cu nan a traha e comunicado basa riba locual a sali den prensa Hulandes pa loke ta con e Marinier cu ta deteni ta wordo trata y calidad di e prison di KIA. O.M ta splica cu dia 9 di Maart entre 10.30 y 1’or di anochi e accidente a tuma lugar riba e caminda di San Nicolas pa Playa cerca di Mahuma.
E accidente a tuma bida di dos marinier Hulandes, mientras cu un otro a wordo herida seriamente.
Chofer di e auto tambe un marinier, a haya heridanan leve y a wordo interna solamente algun dia den hospital.
E accidente a sosode ora cu e auto den cual e 4 mariniers tabata core a dal den un heki banda di caminda.
KPA y Marechausee di Reino ta investigando e causa exacto di e accidente.
E chofer ta wordo acusa di a core na un manera hopi insigur bao di influencia di alcohol.
Ta wordo sospecha cu el a bay pasa auto na un parti di e caminda cu esaki ta prohibi y posiblemente cu velocidad mucho halto.
Ademas di esaki e chofer tabata core sin seguro y cu e plachi di number robez.
El a wordo deteni pa Marechausee di Reino (KMAR) y ta den detencion preventivo na KIA, wardando su caso bin dilanti aki na Aruba.
E siman aki su detencion a wordo prolonga cu 90 dia, door di Raadkamer di corte Militar.
A base di e buki di e codigo penal Militar, e corte militar di Aruba tin hurisdiccion den e caso aki.
Esaki ta nifica cu lo uza ley militar di Reino Hulandes durante tratamento di e caso.
Aruba tin un corte militar igual na esun di Arnhem.
Pa loke ta e circumstancianan di e detencion, e sospechoso ta deteni na KIA y ta comparti su cel cu dos otro preso.
E ta ricibi cuido adecuado incluyendo su cuminda na ora y cuido medico y mental.
Frecuentemente e ta ricibi bishita di e pastoor di kazerne.
E docter di KIA kende tin contacto tambe cu e docter di kazerne, ta ofrece e sospechoso e cuido medico. E comunicado di O.M a finaliza bisando cu e calidad di KIA ta cay bay di e reglanan Europeo.
Si e ta cumpli cu e reglanan ta wordo monitoria pa CPT (Committee for Prevention of Torture and Inhuman Treatment or Punishment), cu ta un comite independiente di Conseho di Europa.


text:
Ambtenaar di KIA condena na 120 ora di trabao, comunitario door di tuma placa pa trece celular pa preso
ORANJESTAD(AAN): J.G.R. a wordo acusa di, como ambtenaar di prison, conhuntamente cu un otro of otronan, a tuma regalonan y/of promesanan di un y/of dos persona den e periodo di 30 di Augustus te 3 September 2011.
E regalonan y/of promesanan tabata consisti di placa (di un total di 1.200 florin) y tabata pa e, en contra di su deber, hiba telefon(nan) celular den KIA.
Door di esaki el a wordo deteni, el a perde su trabao na KIA y e caso a wordo trata Diahuebs na corte di prome instancia.
Despues cu huez a repasa e procesverbal di polis di e caso pa pasa riba e detayenan di e caso, fiscal a presenta su acusacion, e evidencia y el a bin dilanti cu su exigencia di castigo.
Fiscal a exigi como castigo pa J.R hasi 140 ora di trabao comunitario, kitando 20 ora pa e 10 dianan cu el a sinta den detencion preventivo.
Esey kiermen cu e lo mester hasi 120 ora di trabao pa comunidad.
Si e no hasi esaki, e lo mester sinta 60 dia den KIA.
Banda di esaki fiscal a exigi pa e acusado paga un multa di 1.200 florin.
Despues cu abogado Sven Faarup a treec dilanti su defensa, huez a duna su veredicto mesora.
Huez a bay di acuerdo cu exigencia di fiscal y a condena J.R na hasi 120 ora di trabao comunitario.
E mester paga tambe e multa di 1.200 florin.


text:
Horcan
Un horcan , ciclon, tifon of taifoen ta un tormenta tropical, na unda e velocidad di biento di e dremp'i horacan ta excede. Un horcan ta bin di un tormenta tropical si esaki ta baha di fors'i biento 12. Horcan sa bin di tropico of subtropico, pero no cerca di e evenaar, door cu e efect'i coriolis ta hopi suak. Un tormenta sin caracteristica tropical di e dremp'i horacan cu ta excede ta un tormenta cu fors'i horcan. Tin tres caracteristica di un horcan: 1. un conveccion atomsfer; 2. un circulacion cera, esaki kiermen cu e ta completamente rond y no ta stroba e front y 3. nucleo cayente: e aire di mas cayente bo ta hay'e den e wow'i horcan.
Kontenido
Diferente nomber[editá | edit source]
E ta haya e nomber si e tormenta tropical cu velosidad di biento di 12 Beafort y si dremp'i horacan ta excede.
Merca[editá | edit source]
Na Merca nan ta papia di horcan si ta den e Lama Atlantico y occidental y parti central di Pacifico. E palabra ta origina di Huracan, nomber di e dios di biento y destruccion cerca e Mayanan den Mexico y America Central (hurricane den Ingles, Ouragan den Frances y Huracán den Spaño).
Azia[editá | edit source]
Nan ta papia di taifoen of cycloon. Tambe skirbi tyfoon. Esaki ta bin di palabra Ingles typhoon, pero pa hopi nan ta pronunci'e robes.
Australia[editá | edit source]
Hopi ta kere cu na Australia un horcan ta yama willy-willy, pero esey no ta berdad. Un willy-willy ta un nomber Aboriginal pa hoos of warwaru (dust devil). Na Australia ta gewoon yam'e horcan.


text:
AVP den cuater aña no tabata tin plan pa combatimento di criminalidad!
Lider di PDR ta reitera:
ORANJESTAD (AAN) – Fraccion di Partido Democracia Real, a tene su conferencia semanal di prensa y tabata presente, hunto cu nan lider mr. Andin Bikker, diferente miembro di PDR.
El a cuminza riba e tema di combatimento di criminalidad, expresando cu partido AVP no tin un solucion pa esaki.
El a comenta cu den fin di siman nos comunidad atrobe a wordo sacudi pa noticianan di atraco y likidacion di personanan, y por constata cu den e area di Tanki Leendert den menos cu un luna, dos caso asina a tuma lugar y tres caso en total den e Isla.
Parlamentario mr. Bikker ta considera cu esaki ta alarmante, cada siman tin un of dos atraco, y tur dia tin autonan ta wordo horta, y sea e doñonan no ta wak nan nunca mas of ta haya nan completamente pluma, mientras e debe na banco si ta sigui core.
Esaki ya casi a bira un custumber y nos pueblo no ta acepta esaki, mr. Bikker a subraya, y agrega cu “nos partido seguramente cu no!”
E parlamentario a bolbe reitera cu despues cu den campaña di 2009 e partido den gobierno a priminti cu nan ta bay ataca e problema pero den cuater aña di gobernacion nan no tin un solucion y esnan cu vota AVP keriendo cu nan ta bay soluciona e problema ta bay keda desapunta, pasobra den cuater aña nada concreto a wordo logra.
Otro aspecto cu e parlamentario a menciona ta cu actonan inmoral pa cu menornan di edad ta sigui tuma lugar, y tampoco gobierno di AVP a trece un solucion concreto pa esaki.
Parlamentario mr. Andin Bikker a señala cu PDR tin su plan di accion pa gobernacion 2013-2017, cual ta bay wordo presenta otro siman y cu, entre otro, ta encera solucionnan concreto pa combatimento di criminalidad, y pa tur area y tereno cu nos pueblo ta reclamando cu nan no ta sinti di parti di e gobierno di signature berde.
Andin Bikker- gobierno di avp no a soluciona problema criminalidad


text:
Bibliotekario
E palabra bibliotekario ta nifiká literalmente ‘’esun ku ta warda buki’’. Un bibliotekario ta un persona ku ta traha den un biblioteka. Awendia e funshon aki no ta enserá solamente organisá, kuida i mantené e bukinan den rèki, pero e la bira mas amplio. Tambe e bibliotekario mester duna informashon tokante buki i dokumento, konsehá i yuda personanan ku ta hasiendo un ke otro investigashon i tin mester di algun interpretashon di informashon.
Kontenido
Tareanan Prinsipal[editá | edit source]
Pone kla òf proveé informashon[editá | edit source]
E bibliotekario tin ku hasi e bida di e bishitante mas fásil ku ta posibel. Tur dokumento i fuentenan di informashon digital mester fásilmente aksesibel pa e bishitante nan. Ora di aktividatnan e tin ku pone tur material kla.
Sòru pa e kolekshon di e biblioteka ta al dia[editá | edit source]
E bibliotekario mester ta na altura di tur bukinan, revistanan òf materialnan nobo ku a subi riba merkado. Pa keda na altura e tin ku tuma nota di anunsionan di editornan i si kier ekspandé e kolekshon lo e mester tene kuenta ku deseonan di esnan ku ta hasi uso di e biblioteka. Esaki ta nifiká ku ta e bibliotekario ta e persona indiká pa konsehá e maneho di e biblioteka kua material kumpra òf kua nò. Tambe e ta esun ku lo por disidí di kua material saka for di e kolekshon i kua nò.
Warda informashon[editá | edit source]
E kolekshon di un biblioteka ta wòrdu wardá a base di un sierto sistema di kodifikashon. E bibliotekario tin ku sòru pa e sistema aki keda funshonal. Di e forma aki ta mas fásil pa ora di buska un material òf pa warda esaki na e lugá korekto.
Yuda den buskamentu di informashon[editá | edit source]
Ounke ku un biblioteka tin un sistema di buska informashon, kaminda ku e bishitante por hasi esaki kompletamente independiente, tòg tin bia e bishitante mester di yudansa. E bibliotekario lo mester duna un man den esaki tambe; tin bia splika e persona kua término e tin ku usa pa buska òf mustr’é den kua rèki òf departamentu e mester buska.
Interkambio di informashon[editá | edit source]
E bibliotekario mester hasi posibel tambe interkambio di material entre su biblioteka i otro bibliotekanan. Na momentu ku bishitante mester di un material ku ta aksesibel na un otro biblioteka, e mester por yuda òf konsehá e persona.


text:
Boso Ta Kristian?
Sí. Nos ta kristian pa e siguiente motibunan:
- Nos ta hasi esfuerso pa sigui e siñansanan i komportashon di Hesukristu fielmente.—1 Pedro 2:21.
- Nos ta konvensí ku Hesus ta e klave pa salbashon, ku “
no tin ningun otro nòmber bou di shelu ku Dios a duna hende pa medio di kua nos por ser salbá.”—Echonan 4:12.
- Ora un hende bira un Testigu di Yehova, e ta ser batisá den nòmber di Hesus.—Mateo 28:18, 19.
- Nos ta hasi orashon den nòmber di Hesus.—Huan 15:16.
- Pa nos, Hesus ta e kabes, esun ku a haña outoridat riba tur hòmber.—1 Korintionan 11:3.
Sinembargo, riba vários punto nos ta distinto for di otro grupo religioso ku ta yama nan mes kristian. Por ehèmpel, nos ta kere ku Beibel ta siña ku Hesus ta e Yu di Dios, i no parti di un Trinidat. (Marko 12:29) Nos no ta kere ku alma ta inmortal, ku e Skrituranan ta duna motibu pa Dios torturá hende den un fièrnu eterno, òf ku lidernan religioso lo mester tin título ku ta halsa nan riba otro hende.—Eklesiástes 9:5; Ezekiel 18:4; Mateo 23:8-10.


text:
October 19, 2012 / Front Page
Breaking News - 10/19/2012 9:30 AM
Elekshon 2012
Lokal
Aunke ta parti dje folklor elektoral...
Eks premier Ys: “Schotte ta gañadó patológiko” ROZIER TA OTRO PRUEBA KU HISTORIA PETROLI I GAS TA STRATEGIA “Dikon Schotte a bai buska gas pa kumpra na Trinidad?”
Di akuerdo ku konfirmashon di direktor Panneflek
Aruba
Gangnan na Aruba ta organisa riba un nivel hopi halto!
Den e Bembe
...dia 27 i 28 di òktober na International School...
Pasku anochi, 25 di desèmber den WTC....
Den luna di novèmber...
© 2013-15 Extra - Notisia di Korsou


text:
August 31, 2012 / Lokal
...Tratando e petishon di 12 miembro Parlamento...
Minister Cooper anteriormente a deklará konstrukshon ilegal
...Miéntras doñonan di trùk ta reklamá ku no ta haña santu ni greis na Mijnmaatschappij...
...Den 2012 duna ku amor...
Ofisialmente e representante di reino mester di pèrmit di premier pa papia
Meta di e kombenio entre UNA i Gobièrnu:
Rector Magnificus Universidat di Kòrsou Francis Delanooi:
ROOIJER TA KERE DEN REINTRODUKSHON DI SKOL DI FISHI
Sr. Ghatim Kabarra: “Mester a informá tur partner internashonal di e situashon”.
© 2013-15 Extra - Notisia di Korsou


text:
Archivo di September, 2014
ORANJESTAD (AAN): Cu casi 30 aña di experiencia den maneho di aeropuerto, recientemente James Fazio a muda di New York pa Aruba, den e funcion di “Chief Executive Officer” nobo di Aruba Airport Authority N.V.
James Fazio a cuminsa su carera trahando na e Port Authority di New York/New Jersey, unda cu el a ocupa diferente funcion na nivel di ‘operations’. Na 1997, ora cu a privatisa e aeropuerto di New York y Schiphol Group a gana e contract, Fazio a bay traha cu Schiphol Group como e gerente encarga cu Terminal 4 na aeropuerto JFK di New York.
E aña aki, ora cu Peter Steinmetz a acepta un reto nobo, Schiphol Group a yama Fazio y ofrece e puesto di C.E.O na Aruba Airport Authority N.V.
Hopi reaccion riba negoshi di santana
ORANJESTAD(AAN) Mientras cu tin disgusto grandi cerca famianan di difuntonan cu awor ta wordo confronta cu demanda y exigencianan absurdo door di Comision di Santananan, tur cos ta mustra cu e negoshi cu difuntonan, ta bay ainda mas ley, ya cu Diario a ricibi varios reaccion riba e forma con casnan mortuoria ta comportando nan mes y hasta abusa di nan poder.
Un di e reclamonan aki ta cu e companianan aki ta actua mesora cu un famia yama pa pidi nan servicio y den tempo record nan te presenta sea na cas, hospital of centro di hende grandi, pa busca e resto mortal di un hende cu a fayece y e prome impresion cu e famia ta haya, ta di un servicio tremendo y corecto.
ORANJESTAD (AAN): Do it Center a lanza su carchi di miembresia. E membership card tin un nomber special, cu ta ‘Do it Reward Card’, cu ta duna tur cliente hopi beneficio. Frans Ponson a haci e ‘launching’ oficial di e carchi cual ta contene e logonan di tur partner cu a uni nan mes cu Do it Center.
Awor e clientenan por haya descuento no solamente na Do it Center, sino tambe na otro lugarnan cu a bira partner pa loke ta e Reward Card. Meymey di e trahadornan a haci e lanzamento di nan producto nobo.
Evelyn Wever-Croes preocupa pa e ‘Escandalo Miyonario’
Segun informacion, e lo no ta presente tampoco pa e manifestacion
ORANJESTAD (AAN): Informacionnan cu nos mesa di redaccion ta hayando for di diferente direccion ta mustra cu Evelyn Wever-Croes ta considerando pa no ta na Aruba diaranzon awor. En todo caso el lo no tey pa e reunion urgent y importante cu e partido a yama awe diamars.
E motibo tras di esaki ta cu e no ta sinti cu ta conbiniente pa e tey, mirando e pruebanan cu ta saliendo den DIARIO relaciona cu su poderio financiero.
Den Parlamento a pasa un ley na 2011 cu ta exigi di cada Parlamentario y Minister pa nan duna cuenta detaya di nan entradanan. Directamente despues cu e ley a pasa, Evelyn Wever-Croes, cu ayudo di su mentor y tata Hendrik Croes a crea algun compania pa nan por “sluis” placa di un cuenta pa otro, pa asina sconde e entrada aki for di Parlamento di Aruba.
MEP a insitui ayudo di un experto den vengansa, odio y locura!
Un persona cu apenas algun atras a yama hendenan di San Nicolas pa Bobo y a menasa di lo kima bestuurskantoor!
ORANJESTAD (AAN): Un grupo, lidera abiertamente pa MEP, ta organisando un manifestacion e siman aki pa vocifera nan malcontento pa cu e ultimo desaroyonan den politica.
Mirando cu e manifestacion ultimo di Grupo di 7 (cu practicamente ta e mesun hendenan tras di e manifestacion aki tambe) tabata zwak, MEP a disidi cu mester sigui purba pa causa mas y mas problema y malcontento den comunidad pa asina nan por logra nan meta pa yega na poder.
Den nan desesperacion nan ta haci uzo awo di colaboracion di un di e personanan di mas controversial na Aruba.
ORANJESTAD (AAN): Riba diasabra durante e keuring na DTI ta laga esaki solamente pa e autonan di famia. Dominico Werleman a splica cu ta acerca diferente empresa tambe cu tin auto di huur pa keur nan auto. Ta duna prioridad si riba e autonan di famia.
Den siman ta duna espacio pa truck y opleggernan. Tambe den grupo e autonan di huur por keur nan auto. E intencion ta pa bin cu un data base completo pa adelanta notifica esnan cu tin auto cu no ta gekeur of el a caduca pa pasa keur esaki.
A mustra Dominico Werleman cu nos tin como 60 mil auto riba caminda na Aruba. A base di esey mes a puntra e director di DTI si nan lo por handle tur vehiculo pa keur mirando e cantidad grandi.
Problema serio pa turismo na Mangel Halto
ORANJESTAD(AAN) Mientras cu algun luna atras e situacion rond di hotelnan grandi na Palmbeach tabata ser afecta formalmente pa un ola di ladronicia riba beach y den camber di hotelnan, por bisa cu esaki a wordo domina bastante y cu miho vigilancia y control, a logra di domina e situacion bastante.
Sinembargo ta parce cu e antisocialnan sin berguensa aki, a dicidi di sigui cu nan negoshi na otro sitionan turistico y tin un grupo cu a plama bay na costanan panort y otro sitionan, caminda e turista ta hopi vulnerabel y no tin supervision y control.
Evelyne Wever Croes no a tene ningun reunion oficial na Hulanda
ORANJESTAD (AAN): Ex lider grandi di partido MEP, esta Nelson Oduber, na varios ocasion a yega di bisa lo siguiente: “Tin hende ta gaña muri pa wak cuanto hende ta bin yora na nan morto.”
Esaki awor ta cuadra cu loke e actual lider di MEP ta haciendo aya na Hulanda, caminda den declaracion haci na un radio emisora di MEP, ta haci comosifuera e ta sali di un reunion pa otro, tratando na salba Aruba for di garanan di Prome Minister Mike Eman.
Segun Evelyne Wever Croes, na Hulanda nan ta sumamente disgusta cu Premier Eman ya cu el a lansa un campaña baho contra politico- y gobernantenan Hulandes, despues cu a surgi problema cu presupuesto 2014.
Como antesala pa ‘Green Aruba: Where Europe meets the Americas’
ORANJESTAD (AAN): Un di cuater y ultimo presentacion di ‘Green Aruba: Where Europe Meets the Americas’ ta bay tuma luga den exterior. Esaki ta programa pa diahuebs awo 2 di october na Washington DC probechando e bishita di Prome Minister Mike Eman na Estados Unidos.
E mandatario ta caba cu su compromisonan na e Asamblea General y cumbrenan di Nacionnan Uni na New York y ta sigui pa e capital Mericano caminda ta bay topa cu empresario y ehecutivonan interesa den e propuesta di Aruba pa bira un hub economico entre continentenan, promoviendo na mesun momento e ideologia di sostenibilidad.
ORANJESTAD (AAN): Na DTI na varios occasion a tuma nota di keuring di auto riba diasabra tambe. Den un entrevista cu e director Dominico Werleman el a splica y conta un tiki riba e proceso. Tin un demanda pa keuring y diasabra sigur nan ta keur como 200 auto.
Algun siman pasa a haci esaki caba. E siman cu a pasa atrobe. E personal ta pone su mes disponibel pa haci esaki. A base di controlnan di polis ta pone cu mas hende ta bin keur nan auto. Minister ta duna ok tambe pa nan por haci e trabou a base di overtime. Tin un lista di afspraak y 146 auto nan a keur diasabra cu a pasa.
Minister di Medio Ambiente y Energia, Ing. Mike de Meza:
ORANJESTAD (AAN): Relaciona cu bishita cu a haci recientemente na e planta di Ecological Technologies & Trading Freezone, Minister di Asuntonan Economico, Comunicacion, Energia y Medio Ambiente Ing. Mike de Meza a elabora riba e plannan di Gabinete Mike Eman II pa loke ta maneho di desperdicio riba nos isla. E mandatario a indica cu Gobierno ta cerca di tuma un decision pa pone un stop e forma iresponsabel con, durante ultimo 50 aña, nos isla ta deshaci di sushi.
Diferente e fantasia den cual e gobierno di MEP a hinca mas di 30 miyon Florin aden, Gabinete Mike Eman ta bin cu tecnologianan ya comproba rond mundo. Ademas di reduci e desperdicio cu ta tira na Landfill di Parkietenbos, e propuesta cu Gobierno bin cu ne tambe ta bay percura pa e creacion di cierto cantidad di cupo di trabou y e conversion di e sushi aki den combustibel, manera biogas, cu por wordo uza den produccion di energia, of como producto di exportacion.
Algun di e metanan estableci pa mantene Aruba dos stap dilanti
ORANJESTAD (AAN): Turismo, como nos pilar economico di mas grandi ta bayendo den un bon direccion, nos a conoce crecemento tras di crecemento den e indicadornan principal manera ta cantidad di turista, placa cu turistanan ta laga atras, entrada pa camber disponibel y prijs di camber. Nos isla ta worde reconoci internacionalmente pa e maneho cu ta worde hiba pa loke turismo y hasta ta bisa cu nos isla ta un ehempel pa otro paisnan grandi.
Pa mantene e ventaha cu nos isla tin na e momentonan aki, mester traha na un forma proactivo y cu metanan estableci pa e siguiente añanan. Asina Minister Otmar Oduber conhuntamente cu partnernan den e industria a pone prioridadnan pa worde realiza den e proximo 3 aña.
ORANJESTAD (AAN): Diahuebs ultimo, Prome Minister di Aruba, Mike Eman tabata parti di un panel prestigioso hunto cu Secretario General di Nacionnan Uni, Ban Ki-Moon, Helen Clark di UN Development Group y Enviado Special pa Paz y Reconciliacion Forest Whitaker entre otro. E evento a tuma luga den e ‘Trustee Council Chamber’ na sede principal di Unionnan Uni na New York.
E tema di e anochi tabata, “Moving to Implementation: Findings from the UNDG Dialogues on Post-2015 Implementation.” E enfoke di e anochi tabata con pa implementa meta y prioridadnan articula den un serie di ‘dialogonan’ patrocina pa Nacionnan Uni caminda mas di 50 pais rond di mundo a participa. E dialogonan aki ta dedica na esfuersonan pa por yega na pueblonan cu normalmente no ta wordo consulta den e proceso internacional.
Despues di 8 luna di trabao preparatorio
ORANJESTAD (AAN): “Tur cos ta den fase final”, e mandatario a sali bisa cu un alegria inmenso riba su cara ora a lansa e pregunta riba tur e diferente schoolnan cu ta pendiente pa haya un renobacion of un edificio nobo den e lunanan nos dilanti. E pregunta cardinal den henter e aspecto aki ta: Di con no a cuminsa ainda? Minister Michelle Hooyboer – Winklaar a duna un splicacion basta amplio riba e pregunta aki.
“Mi ta consciente cu lo bay bin critica cu ta laat atrobe y asina aki por menciona mas. Pero como e persona encarga cu Enseñansa na Aruba, evaluando loke nos a bin ta encontra den e ultimo 8 lunanan cu mi a tuma e encargo aki over, mi a dicidi cu ta miho pa tin un retraso chikito pa cu e proyectonan en bes di aki 8 pa 10 luna nos pega na caminda cual lo costa nos mas dolor di cabes, mas tempo y sigur mas cen.
Ministerio di Turismo
ORANJESTAD (AAN): Ministerio di Turismo conhuntamente cu Oficina di Turismo (ATA) ya caba a prepara nan lista di prioridad pa 2015, enfocando riba 3 punto cu lo haya su debido atencion pa asina aki sigui trece resultadonan positivo den 2015 pa Aruba.
Un di e puntonan riba agenda ta pa aumenta e cantidad di bishitantenan global cu 2.5%. 2013 a demostra di tabata un aña hopi positivo pa turismo di Aruba, unda a conta cu un record di crecemento di 8.3% cu ta ekivalente na 979.256 bishitante. Mundialmente turismo a crece cu 5% den 2013, caminda den e region di Caribe a conta cu un aumento di 1% cu ta un total di 20.9 miyon bishitante.


text:
Oposicion a critica asunto Landslaboratorium pero no a acudi na presentacion
ORANJESTAD (AAN) Drs. Mervin Wyatt Ras den un declaracion duna, a elabora riba e reunion cu e comision di salud a tene recientemente cu e Minister di Salud Publico dr. Alex Schwengle.
Den dicho reunion tambe tabata presente diferente stakeholder di e ramo aki, manera representantenan di AZV y IMSAN.
Den dicho encuentro a trata dos punto di importancia di cual e prome tabata si ta bay converti IMSAN den un Centro Oncologico mientras e di dos aspecto tabata futuro di Landslaboratorium.
E Parlamentario a cuminsa comenta riba e ultimo aspecto y a trece dilanti un investigacion cu a wordo haci door di AIB durante cual a analisa con e instituto aki ta funciona.
A constata cu nan ta opera den forma un poco anticua pero tambe e rapidez den cual e trabou ta wordo entrega no ta haci nan competitivo. Ademas ta existi un frustracion grandi bou di e trahadonan.
Segun e Parlamentario, kico ta bay haci cu e Landslaboratorium ta un proceso cu a bin ta tumando luga pa 20 aña caba. Hecho ta cu Gobierno a presenta dos opcion di cual un di nan a haya e apoyo mas grandi. Ta trata aki di haci e Landslaboratorium un fundacion cu ta bay cay bou di hospital.
Mester bay studia henter e structura y infrastructura di e instituto aki bou di hospital, pero principalmente pa loke ta posicion di e trahadonan. “Pa nos ta importante pa fortifica nos Landslaboratorium ya cu e mester competi cu diferente otro instituto di e mesun indole den sector priva.” E opcion aki lo contribui cu e meta tambe di Gobierno pa baha gasto, unabes cu e ta cay bou di hospital. Ta hisa e calidad pero kedando na un prijs pagabel.
E Parlamentario a bisa cu durante dicho reunion hopi pregunta a wordo haci, y tambe pregunta critica. E ta lamenta cu ningun miembro di oposicion tabata presente, cu excepcion di Parlamentario Croes kende a keda un rato.
E ta lamenta esaki pasobra nan a haya chens pa haci tur pregunta despues di e tantisimo criticanan cu nan tabatin riba e tema aki. “Na momento di berdad nan no tabatey pa cuestiona e asunto,” sra. Wyatt Ras a duna di conoce.


text:
August 16, 2013 / Lokal
Segun plan di restrukturashon di e empresa.... TIN CHENS KU 30% DI EMPLEADONAN DAE LO BAI KAS ...Elroy Harms: Trahadónan lo sigui polítikonan djaserka awe mainta...
Giovanni Atalita: Mirando ku ta trata aki di un asuntu fuera di nos alkanse:
..awe ta “d-day” pa trahadónan DAE kobra...
A KUMINSA INTEROGA TESTIGUNAN DEN KASO DI ROMAINE LAVILLE
ATRAKADO TA APELA SENTENSIA DI 4 AÑA
CURAÇAO CLEAN UP DIA 21 DI SEPTEMBER 2013
Ku donashon pa pediatria na Sehos:
RBC Royal Bank i Aqualectra ta sostené otro proyekto edukativo i inovativo FUNDASHON YOUNG TALENTS UNITED TA LANSA PROGRAMA PA DESAROYA LIDERAZGO PERSONAL .... bou di hóben
...Carnaval Casino ta invitá tur kliente pa...
© 2013-15 Extra - Notisia di Korsou


text:
November 15, 2014 / Lokal
Gobièrnu(GGD) ta papia di 817 kaso konfirmá
PASTOR DANILO A FAYESE A KONSEKUENSIA DI UN KONDISHON MEDIKO
Nan ta bai den akshon:
Konsehero médiko Di PWF, dr. Jacques Capello:
Kòrsou ta birando dia pa dia mas importante:
...despues di a krema pastor...
Di akuerdo ku Minister Earl Balborda na Parlamento....
Made in curacao ENFERMEDATNAN DI SAKU ANAL (KLIR ANAL)
Fundashon Lus i Speransa
Segun Charles Cooper, meskos ku ta paga servisio di Selikor....
© 2013-15 Extra - Notisia di Korsou


text:
Carnaval
Carnaval (papiamentu: karnaval) ta bin orginalmente for di celabracion catolico cu tambe tin raishi pagano y ta celebr'e tres dia prome cu Dia di Shinishi. Segun e tradicion, e fiesta ta dura di diadomingo te diamars anochi- "Nochi Diamars". Pa meinochi ta cuminsa cuaresma di 40 dia te cu Siman Santo.
[editá | edit source]
Tur aña den temporada prome cu cuaresma ta sali riba caya y baila. Na Corsou ta baila esaki riba ritmo di tumba ku anualmente nan ta scohe un ganado di tumba. Ta celebra carnaval ya mas cu cuarenta aña caba na Còrsou. Un persentahe hopi grandi di nos comunidad ta celebra esaki. Por reparti carnaval den tres marcha cabesante, na prome marcha hubenil, di dos marcha grandi y di tres Teenerparade (marcha di hoben) i dos submarcha cu ta marcha di despedida hubenil y marcha di despedida grandi. kaminda na final di esakinan lo kima Momo. File:Shirley Karnaval 2009.jpg


text:
Plata
Plata ta un elemento kímiko ku e sibolo Ag (latino Argentum) anto number atomiko di 47. Un metal di transishon moli, blanku anto brillante, e tin e konduktividat di elektrisidat mas haltu di kada elemento anto e koduktividat thermiko mas haltu di kada metal. E metal aki ta okuri naturalmente den su forma puru, forma liber, komo un mescla huntu ku oro i otro metalnan, anto den mineralnan menera argentite anto chlorargyrite. Mayoria plata ta produsi komo un bi-produkto di koper, oro, lood anto zink.


text:
Sindicato di Maestro di Aruba SIMAR cu mensahe na tur esnan den enseñansa
Un Felis y prospero aña 2012.
ORANJESTAD(AAN): “Apreciabel coleganan den e mundo di enseñansa, specialmente abo, miembro di nos sindicato.
Na prome lugar directiva di SIMAR ta desea cada un di boso un felis y prospero aña 2012, yen di dicha, salud, amor, sabiduria, alegria y properidad.
SIMAR a cera aña 2011 cu diferente logro importante, entre otro a tuma lugar Dialogo social riba enseñansa y seguridad, comicion cu a traha riba restructuracion salarial a entrega nan trabao y esaki awor ta den man di KPMG pa e siguiente paso, a firma protocol di pensioen y tambe di indexering. Tambe comicion di seguridad a entrega un manifiesto cu puntonan importante cu gobierno lo mester bay para keto na nan entorno seguridad den enseñansa, specialmente di docentenan.
E mundo di enseñansa a haya hopi atencion pa motibo di e atencion cu SIMAR ta duna na e desaroyonan cu a tuma lugar. Pero mas cu claro nos ta lew fey cas. Tin hopi puntonan di atencion importante cu ta preocupa nos tur.
Entre otro introduccion di ley di enseñansa obligatorio, cual na opinion di SIMAR no a worde trata debidamente. Nos tur mester ta hopi conciente di e desaroyonan aki, ya cu ta nos, esnan den candela ta esnan cu lo carga e consecuencianan. SIMAR ta kere cu un di e metanan di un pais mester ta di tin educacion optimal pa su hendenan. Pa nos logra esaki nos mester ta mas uni, mas atento, mas conciente y mas habierto. Educacion ta parti importante di desaroyo di un pais. Analisis a demostra cu 70% di Aruba ta na nivel di LBO/MBO. Esey ta demostra cu un caminda nos mester trece cambio. E responsabilidad ta den man di tur e actornan cu tin di haci cu e desaroyo den enseñansa. Nos docentenan ta esnan cu tin e reto di mas grandi. Y pesey nos mester bay traha na e cambionan necesario na nan bienestar den e aña venidero.
Durante aña 2011 SIMAR a pasa door di cambionan grandi. Entre otro nos a conoce un directiva nobo cu un presidente y vice-presidente nobo. Pa prome biaha den su historia, SIMAR ta bou liderasgo di dos hende mohe.
Directiva a organiza diferente charla. Un hopi bon bishita tabata esun “bo stabilidad emotional ta den bo man”. Tabata tin 3 charla mas cualnan lamentablemente tabata bishita door di masha poco docente. Nos lo bay sondea ta kico ta e motibonan y con nos por soluciona esakinan, pa miembronan ta mas imbolucra cu nan sindicato.
E actividadnan social, mane semper, tabata bon organiza y bon bishita.
Den 2012 SIMAR tin trabaonan pendiente. Nos lo cuminsa cu reuni cu minister di enseñansa pa trata con nos ta sigui cana riba restructuracion salarial. Nos tin casonan canando cu asina cu aña habri lo yega corte cu ta trata mal “inschaling” di docente y sigur SIMAR lo sigui riba tur esnan cu ta pendiente. Tambe nos lo bay haci nos maximo esfuerso pa e docentenan cu tin e necesidad, por haya guia profecional pa problemanan di trabao/ personal den SIMAR. Directiva lo sigui sinta cu directivanan di school, cual a cuminsa den 2011 y a resulta hopi positivo. Tambe lo cuminsa bishita docentenan den school mes. E meta ta pa yega mas cerca di docentenan y stimula un mihor relacion cu SIMAR.
Un comicion ya ta trahando duru pa den 2012 SIMAR por tin su reglanan di cas tambe cla.
Directiva lo cuminsa e prome fase di SIMAR su patio. Nos a tene cuenta cu e peticion di miembronan, pues e patio fuera di lo bira un lugar pa organiza fiesta, lo bira un centro multi-funcional caminda nan tambe por bin pa ratonan ameno y social cu coleganan. Tambe e cancha pa hunga beach-volleyball/ basket lo bira un realidad. Meta final lo ta pa april cu su apertura cu un festival di canto pa maestro.
Por ultimo directiva kier recorda tur su miembronan riba un reunion general dia 5 di januari (no keda sin pasa busca bo hard-copie cu informacion hopi importante di e punto di agenda principal desde dia 2 di januari na oficina) y tambe riba e brindis di aña nobo cual lo tuma lugar diabierna venidero, 6 di januari 2012 di 8:00 pm pa 12:00 am na cede di SIMAR cu musica di “Rincon Boys”. Corda cu esnan cu trece un miembro nobo y/of bira miembro e anochi aki lo haya un sorpresa y pa tur miembro lo tin un regalo. Por fabor presenta na porta cu bo carnet of un identificacion. (No-miembro mester paga pa drenta).
Felis aña 2012!


text:
Bo kier lesa e revista aki na %%?
Si
No
Nos Ministerio di Reino ta duna informacion pa e siguiente reunionnan di testigonan di Jehova: Estudio di Bijbel di Congregacion, Scol di Ministerio Teocratico y Reunion di Sirbishi.
Nota: Algun articulo den e edicion local imprimi por ta diferente for di e edicion online.
JUNI 2014 NOS MINISTERIO DI REINO
MEI 2014 NOS MINISTERIO DI REINO
APRIL 2014 NOS MINISTERIO DI REINO
MAART 2014 NOS MINISTERIO DI REINO
FEBRUARI 2014 NOS MINISTERIO DI REINO
JANUARI 2014 NOS MINISTERIO DI REINO
DECEMBER 2013 NOS MINISTERIO DI REINO
NOVEMBER 2013 NOS MINISTERIO DI REINO
OCTOBER 2013 NOS MINISTERIO DI REINO
SEPTEMBER 2013 NOS MINISTERIO DI REINO
AUGUSTUS 2013 NOS MINISTERIO DI REINO
JULI 2013 NOS MINISTERIO DI REINO


text:
Acusacion serio haci contra Bessaril den Parlamento
ORANJESTAD(AAN): Miembro di Parlamento pa partido MEP Guilfred Bessaril a wordo acusa di un delito inmoral serio den Parlamento durante reunion publico diahuebs.
Tabata durante un tiramento di palabra entre Besaril (MEP) y Melvin Tromp (AVP) cu e ultimo aki a cuminsa haci acusacionnan di actonan di inmoralidad cu e miembro di MEP lo a haci su mes culpabel na nan basta aña pasa.
Parlamentario mr. Desiree Croes kende tabata na palabra a amplia un poco mas riba e actonan di inmoralidad aki sin ningun momento menciona nomber di e Parlamentario di MEP.
Ta parce cu na un edad basta hoben segun por compronde, e parlamentario lo a comete acto di inmoralidad y cu e persona envolvi a keda traumatisa. E tempo ey e famia no a entrega keho y awor tampoco esaki lo ta nan intencion.
Mester remarca cu e miembro di MEP, kende no mucho tempo pasa a comete un acto castigabel pa ley door di a comete un ‘hit and run’, lagando casa y victima herida atras na un accidente, a bira blanco den parlamento diahuebs atardi, ya cu e spirito di su pasado a pasa su dilanti.
El a bandona sala di Parlamento, coy su laptop y no a bin bek mas pa cumpli cu su trabou. Un acto straño di su banda.
Su co-partidarionan kier a defende, pero pa nan tambe e acusacion a cay manera un baña di awa friu y no tabata sa mucho bon con anda cu e informacion mahos aki.
Si e miembro di Parlamento aki sa cu loke a wordo bisa ta cuadra cu berdad, anto e mester wanta honor na su mes y bandona Parlamento. Ningun hende cu comete un acto manera a bin dilanti por ta representante di pueblo.
Peor ainda despues di comete e barbaridad di accidente y bandona e sitio, a sali bunita bisti na bachi y bisa cu el a sinti su mes mescos cu un victima di abuso sexual.
E cos ey mas bien a habri heridanan di e supuesto caso cual den parlamento a wordo comenta fuertemente contra Guilfred Besaril.


text:
Droga Crocodil ta e droga di mas barata y e ta come bo cuero te na weso
Inoficialmente tin dos caso na Aruba
ORANJESTAD (AAN): Fundacion Anti Droga F.A.D.A ta trahando duro pa combati droga den nos comunidad. Droga no tin edad ni tampoco nacionalidad tur persona cu ta pasando den un situacion cu tin mester di ayudo F.A.D.A su portanan ta habri.
Actualmente internacionalmente tin un droga nobo cu ta hopi peligroso unda cu despues di un of dos uso ya caba bo ta den un estado critico cu bo lo sa cu e final lo ta fatal. DIARIO a combersa cu director di FADA Sr. Juendel Sproke cu ta duna di conoce cu e droga Crocodil a cuminsa na Rusia. E droga aki a bin den mercado debi cu e ta un droga hopi barata y esunnan cu ta adicto ta uza esaki pa mas lihe.
Segun Sproke oficialmente na Aruba no a drenta ningun caso ainda, pero inoficialmente for di e instancianan cu ta traha cu e adictonan mas di cerca a avisa cu nan por a tuma nota di un of dos caso cu ta bin di e droga di Crocodil. Sinembargo ningun informacion mas a drenta na F.A.D.A pa por sigui monitor e situacion aki.
E droga Crocodil ta e droga di mas peligroso cu tin actualmente debi cu asina cu un persona cuminsa uza esaki e por tuma nota cu su cuero ta cambia bira mahos.
E droga ta asina fuerte cu e ta come e cuero di e persona. E droga Crocodil ta un droga hopi mas pisa cu heroina (crack). Segun Sproke e droga Crocodil tambe ta wordo inyecta, y e parti unda cu bo inyecta bo curpa e droga ta come full rond di dje unda cu si bo no dune tratamento e droga ta sigui come bo cuero bay te na bo weso.
Crocodil ta wordo traha di codeine, red phosphorus cu ta e parti ariba di un swafel, gasolin y jodium. Esaki ta e tipo di productonan cu ta den un extremo hopi halto den e mundo di adicion. Na momento cu e persona uza esaki e por ta sigur cu lo e ta un adicto severo cu su mes ta poniendo final na su propio bida.
Sinembargo F.A.D.A ta kere cu e droga aki ya caba ta riba internet y esnan cu kier mas informacion por tuma nota di e casonan cu tin y wak con e droga aki por laga bo curpa bira hopi mahos y na unda cu bo ta perde parti di bo curpa si bo mester inyecta cu e droga malo aki.
Ningun droga no ta bon pa uza pesey mes cuida bo curpa y keda leu di droga y bo mes ta preveni un situacion doloroso pa bo mes y bo famia. F.A.D.A tey pa yuda tur hoben y adulto cu ta interesa pa guia nan den e proceso pa sali for di e mundo aki cu no ta facil.


text:
Bishita di U.S Coast Guard Barque Eagle na Aruba
ORANJESTAD (AAN): Recientemente Aruba a ricibi bishita di e barco Mericano di cadet di Warda Costa, esta U.S Coast Guard Barque Eagle.
Durante un entrevista Capitan Pulver a indica cu nan ta contento di por a bin Aruba atrobe, pasobra semper ta un privilegio.
El a splica cu aña pasa nan a bin relaciona cu e asina yama ‘Cadet Training Program’ y e aña aki un biaha mas esey ta e caso.
E biaha aki e barco a yega cu alrededor di 150 cadet di Warda Costa y 85 tripulante.
Durante e dianan cu nan ta na Aruba, nan ta duna tours te cu 7or di anochi, pa esnan interesa pa wak e barco y haya sa mas di e programa di training.
“Un di e motibonan pakico nos ta akinan tambe, ta pa servicio comunitario, unda cu nos ta bay participa na un actividad comunitario na St. Michael College”, segun Capitan Pulver.
El a indica tambe cu nan lo hunga un wega di futbol contra Britania y e wega ey a tuma lugar Diabierna anochi.
En total Pulver a bin Aruba mas di 5 biaha caba, tambe pa loke ta su trabao como Warda Costa.


text:
Archivo di January, 2012
Organiza pa musiconan cu bendicion di gobierno
ORANJESTAD(AAN):E fin di siman cu a pasa SAC a hunga yoyo cu gobierno y mediadornan di gobierno. Tur e partidonan tabata na merced di SAC pa un siman caba. Tur esaki despues cu SAC a tuma un actitud sumamente negative mustrando interes pa yega na un solucion pa diferencianan cu por tabata existi.
ORANJESTAD(AAN)– Den Aruba Entertainment Center cu’n publico grandi yen di ambiente a goza un bunita certamen di Sra Carnaval 2012. Despues di a haci un tremendo trabou durante 2011 Sra Carnaval 2011, Sra Angelique Stugler-Postma a despedi di su pueblo Carnavalesco como nan Sra Carnaval di Carnaval 57. SAC a haci entrega di su plaquette como recuerdo di su reinado como Sra Carnaval di Carnaval 57.
ORANJESTAD(AAN)– Mundo
cultural na Aruba a drenta den
un tristeza grandi diasabra ora
cu den corto tempo noticia a
plama cu e baluarte cultural
Emilio “Mimi” Kock a fayece
cu edad di 90 aña. Mimi tabata
hopi conoci pa su giranan rond
di nos isla cu baile di cinta, tambe
pa su grupo di baile, Flor di Jasmin” y ademas a duna les di baile folklorico
na cantidad di grupo di baile riba
nos isla den transcurso di
añanan y tabata un instructor
y bailador ferviente tambe
di Square Dance.
Riba tereno politico e
tabata tambe un di e baluartenan
di Partido patriotico Arubano
for di fundacon di e partido aki.
Polis di Bario Meloushka Tuitt:
ORANJESTAD (AAN) – Den conferencia di prensa convoca pa Swipe Team, diabierna, Polis di Bario señora Meloushka Tuitt, tambe a hiba palabra. El a menciona cu nan a traha hopi ora largo te cu 6’ or di atardi, y e meta di e accion tabata pa constata cuanto criadero tin y esaki ta worde haci door di KGMB. Durante e accion cu a tuma lugar na Santa Cruz durante dos siman cu a pasa, Polis di Bario a duna e multa. E resultado traduci den cifra ta mustra cu a worde parti 67 multa-process verbal y no tabata tin ningun incidente cu e personanan cu a ricibi esaki. E multa di mas halto tabata di 500 Florin.
ORANJESTAD.(AAN); Diasabra pa alrededor di 1’or marduga, central di polis a dirigi patruya Oranjestad altura di Museum den West straat relaciona cu bringamento, parce cu dos haitiano lo tabata bringando cu otro.
Na yegada polis no a topa ningun alma y nan a sigui core y a wordo para pa un choller y el a bisa cu un rato prome un homber a wordo maltrata pa dos otro homber.
Y e homber maltrata lo tin kap na frenta segun su version na polis.
Durante cu polis ta wordo informa nan por a wak na unda nan ta staciona cu tin bringamento andando patras di Sport Caribe ta trata di un grupo haitiano.
ORANJESTAD.(AAN); Centro di alarma a reporta bringamento di dos choller na altura di Springfield E caso aki a wordo registra riba diabierna pa mas o menos 7’or di anochi.
Tambe segun e version di polis , e victima di maltrato lo a wordo transporta door di mirones pa warda. Parce e sospechoso cu lo a comete e acto ta e tal “Pudding” segun e informe a menciona..
E patruya bay altura di Springfield relaciona cu un homber di edad cu lo a wordo maltrata pa un mucha homber.
ORANJESTAD (AAN): Den cuadro di e plan di restructuracion financiero di Arubus, cu tin como metanan principal sanea e situacion financiero di Arubus y mehora calidad di servicio na nos comunidad, dialuna awor lo tuma lugar firmamento di contrato di fianza di corto duracion (“bridge loan”) entre Arubus y AIB. Cu e acto di firmamento aki ta termina un proceso di negociacion intenso entre Arubus y AIB cu a inicia na november 2011 bou guia di Minister Otmar Oduber. Arubus y Minister Oduber ta satisfecho cu por a logra e fianza aki na condicionnan hopi faborabel pa nos compania di transporte publico. Aki mester remarca cu e compania Sagicor a duna cooperacion na e proceso aki, mustrando asina cu nan tambe tin confianza den e programa di restructuracion financiero di Arubus.
Pueblo no ta sinti protehi y ta worde asota pa ola di criminalidad
ORANJESTAD (AAN): Parlamentario mr. Andin Bikker (PDR) ta keda cuestiona e “maneho” (si tin) di Minister di Husticia y falta di ponemento di prioridad den esaki. Paso e realidad di bida amargo ta cu criminalnan ta keda atraca pa loco: den e weekend mas recien so tabata tin varios atraco y robo violento, culminando den un atraco den un pleno centro comercial, caminda cu Pueblo y turistanan ta frequenta y ta supose di sintinan sigur y protehi.
Sub-Titular:
Musiconan y Mediador ta keda sinta warda riba SAC
ORANJESTAD(AAN)– Oficina di Mediador a keda apunta pa Gobierno pa regla e impasse cu tin entre e organisacion encarga cu organisa Carnaval SAC y e musiconan uni. Nan a keda warda e aparicion di cualkier miembro di e stichting SAC diabierna mainta. Musiconan tambe a keda sinta warda y SAC no tabatin ni e amabilidad pa avisa. Musiconan a mira e desinteres di SAC ya caba diahuebs dia 26 di januari ora cu esnan di SAC a laga sa cu nan ta ‘mucho druk’ cu organisacion di e tumberito, mientras ta bon conoci cu ta un comision ta haci tur e trabou.
ORANJESTAD(AAN): Prome minister Mike Eman diabierna anochi a subi pista di Palo Marga den e competencianan organiza pa 3G Racing. Aki el a sinta tras di stuur di e auto di Deco’s Racing Team. Un auto cu un potencia di 9:90 seconde riba pista. Despues di un burnout, prome minister Mike Eman a sali bai abao cu e auto poniendo asina un record nobo riba su nomber. El a kibra su mesun record coriendo e quart mile den un tempo di 10:16 seconde. E publico presente a lanta para pa asina mira e careda aki cu hopi atencion.
ORANJESTAD(AAN):–Hopi hende of gran parti di e pueblo tabata para fuerte cu SAC ora cu a presenta e disputa entre un grupo di musico y tambe SAC.
E actitud cu e musiconan a tuma no a ser aproba pa mayoria di hende. Dianan a pasa y na dado momento gobierno a cay aden e siman cu a pasa pa purba mira con por soluciona e diferencia di opinion. Algo cu kizas no ta tarea di gobierno pero mirando e grandi cu e evento di Calypso y Roadmarch Contest ta, tabata importante pa purba soluciona e problema. Gobierno a pone dos mediador y un experto fiscal pa asina trata di haya partidonan.
Un Arubiano cu 25 aña di experiencia como specialista
ORANJESTAD (AAN): Despues di un proceso largo, recientemente Stichting Ziekenverpleging Aruba, e fundacion cu ta maneha Dr. Horacio E. Oduber Hospitaal a firma un convenio di trabao cu Dr. Jaime Falconi como Miembro di Hunta di Directiva como Director di Cuido. E lo forma parti di e gerencia nobo di Hospital, cu ta forma pa tres director, pues un director cu lo atende cu Cuido di Pashent, un cu tin bou su encargo “Bedrijfsvoering” y un di tres cu lo ta e Director General. E contract di trabao di un termino di 5 aña cu Dr. Arnoud Boesten, e actual Presidente di Hunta di Directiva di nos hospital, ta termina dia 31 di januari 2012. Nos ta tuma e oportunidad pa gradici Dr. Boesten pa su trabao incansabel pa e fundacion.
Yiu di Libertador Betico Croes, Juni Croes:
ORANJESTAD(AAN): Durante su discurso riba Plaza Libertador Betico Croes, e yiu homber menor di Betico Croes, Junior Croes den su discurso a bisa publico presente, cu Shon A Eman a inspira su tata, y bibo ehempel di esaki ta cu Betico a scoge e fecha di 18 di maart como e dia nacional, un fecha cu Shon A Eman tambe a uza pa hiba su lucha pa separacion. Betico tabata sa di crea brug y trece union, el a bisa. E hoben den un splicacion chikito di kende tabata su tata, a bisa cu e tabata un persona cu un calor humano grandi pa e ser humano. Un persona cu respet pa tur hende, apesar di e diferencia di opinion cu por ta existi.